Korritrans MMLab 2013: Korrika (Naiara Uranga)\nMultimediaLAB Korrika 2013, esperie... by Transbideak Trans... 604 views\nMMLab 2013: Korrika 18ren komunikaz... by Transbideak Trans... 585 views\nTransbideak Transmedia ikerketa\n, Research at NOR Ikerketa Taldea / EHU-UPV\n1. KORRITRANS MMLab 2013:KORRIKA Multimedia Komunikazioa EHU‐EITB Masterra 2012‐2013 Naiara Uranga Lasarte naiur13@hotmail.com @naiur\n2. KORRITRANS Naiara Uranga AURKIBIDEA 1. Sarrera; Multimedia Laborategia 2013ren testuingurua ……………...…...3. orr. 2. Korrika = Transmedia a.) b.) c.) d.) Zer da transmedia komunikazioa? ……………………………………………..…. 4. orr. Nondik dator transmedia kontzeptua?.......................................................................5. orr. Zergatik Korrika 18ri transmedia proiektu bat lotu?.................................................5. orr. Transmedia proiektuaren helburuak .........................................................................6. orr. 3. Transmedia proiektua garatzeko erabilitako medioak …………………….6. orr. I. Bideo birala: 18=18………………………………………………………………7. orr. II. Telebistarako erreportajeak: 11 egun 11 istorio…………………………………8. orr. III. Twittersodioak: #korrikatxioka…………………………………………………9. orr. IV. Gaztea irratia……………………………………………………………….…11. orr. V. Telebistarako saioa: Korrika 2013……………………………………………..12. orr. 4. MMLab 2013an izandako parte-hartzea………………………..………...12. orr. 5. Gogoetak………………………………………………………..………...15. orr. 6. Ekarpenak eta proposamenak.……………………..……………………..16. orr. 7. Bibliografia……………………………………………………..………...18. orr. 2\n3. KORRITRANS Naiara Uranga 1. Sarrera; Multimedia Laborategia 2013ren testuingurua Multimedia Laborategia 2013 edo MMLab 2013, Euskal Herriko Unibertsitateak, eta EITBk, AEKrekin elkarlanean bultzaturiko laborategia da. Laborategi hau, Multimedia Komunikazioa Masterreko ikasleei zuzendua dago eta horri esker, masterrean jorraturiko kontzeptu teoriko asko praktikan jartzeko aukera izaten dute bertako ikasleek. MMLab 2013 Korrikaren inguruan garatu da. Laborategi hauetan, Korrika 2013ri lotutako transmedia proiektu bat eraiki delarik. Korrika, AEKk antolatuta, Euskal Herri osoan zehar egiten den euskararen aldeko lasterketa erraldoia da. Euskararen aldeko kontzientzia suspertzea eta gau-eskola zein euskaltegien eguneroko lana indartzeko dirua biltzea ditu helburu (Korrikaren Antolakuntza, 2013). Helburu hauek lortzeko Euskal Herriko 7 probintziak (Araba, Bizkaia, Gipuzkoa, Lapurdi, Nafarroa Beherea, Nafarroa Garaia eta Zuberoa) zeharkatzen dituen lasterketa luze bat antolatzen dute. Gau eta egun 11 egunez etengabe martxan dagoen euskararen aldeko lasterketa bat da Korrika. Aurtengoa 18. Korrika izan da. 18. edizio hau, Andoainen hasi eta Baionan amaitu da Euskal Herrian zehar 2.587 km egin ostean. Korrika 18ren mezua “eman euskara elkarri” izan da, beste behin ere mezuarekin argi utziz helburu nagusia euskara bultzatzea dela. Korrika 18ko testigua eta petoa. AEKren argazkia Flickr-en argitaratua. Korrikan profil desberdinetako jendeak parte hartzen du; izan ere ekintza honen helburua euskara Euskal Herrian bizi diren herritar ororen artean zabaltzea da, inongo bazterketarik egin gabe. Gauzak horrela, haurrak, nerabeak, gazteak, helduak, euskaldunak, euskalduntzen ari direnak… ditu hartzaile potentzial ekintza honek. 3\n4. KORRITRANS Naiara Uranga Gauzak horrela, xede talde zabala eta anitza duenez, adin, profil eta ohitura desberdina duten pertsonengana iritsiko den komunikazio estrategia diseinatzea komeni da ekintza hau bultzatzeko. MMLab 2013 proiektua Korrikaren inguruan egin denez, Korrikaren xede talde berbera izan du jomuga. Ondorioz, komunikazio estrategia diseinatzerako orduan, ikuspuntu transmedia batetik diseinatzea erabaki da, publiko zabal batera iristeko aukera anitzagoak baitaude kanal eta plataforma desberdinak erabiliz. 2. Korrika = Transmedia a.) Zer da transmedia komunikazioa? Transmedia komunikazioa, prozesu narratibo bat da non edukia zatikatu egiten den ondoren plataforma, euskarri edo kanal desberdinen bidez publikatzeko. Horrela, medio bakoitzean istorioaren zati bat azalduko da eta medio desberdinetako mezu guztien baturak osatuko du istorio osoa. Honi esker, mezua bere osotasunean, oso era pertsonalizatuan kontsumitu ahal izango du eduki-hartzaileak. Komunikatzeko metodo honekin, hartzailearekiko interakzioa bilatzen da, izan ere, hartzaileak erabakitzen du, zein kanal, euskarri edo plataformaren bidez jaso nahi dituen edukiak eta edukien zatiak jasotzeko ordena ere hartzaileak erabakitzen du. Ondorioz, transmedia komunikazioan ez dago hartzaile pasiborik, mezuaren zati desberdinak jasotzeko hartzaileak bere “ahalegina” egin behar baitu. Komunikazio bide honek hartzaileari ematen dio protagonismoa, akziora bultzatuz, konplizitatea eta askatasuna emanaz. Bestetik ez dago mezua bere osotasunean era berdinean jasoko duen hartzailerik ere, hartzaile bakoitzak erabakitzen baitu mezuaren zati bakoitza jaso ala ez, zein ordenatan jaso… Ondorioz, transmedia komunikazioa ez da mezuak kontatzeko modu bat bakarrik, hartzaileari esperientzia bat biziarazteko modu bat baizik, berari protagonismoa emanaz. Hartzaileak esperientzia hau gogoko badu, autoreak aukera handiagoa du etorkizunean ere hartzaile horrek bere edukiak kontsumitzeko. Hau da, hartzaile hori eduki edo produktuetara fidelizatzeko aukera handiagoa izango da esperientzia positiboa bizi izan badu edukia kontsumitzen (Diego Ribera, 2012). Gauzak horrela, transmedia komunikazioa diseinatzerako orduan, hainbat faktore hartu behar dira kontutan. Power to the pixel enpresako Tishna Molla operazio zuzendariak proiektua garatu bitartean bere buruari galdera desberdinak egiteko proposatzen dio egileari. Transmedia produktua sortzerako orduan, lehenengo egin beharko litzatekeen galdera honakoa dela dio “Zer esan nahi dugu?”. Hori aztertu ostean, egileak bere buruari honelako galderak planteatzea proposatzen du: zein kanalen 4\n5. KORRITRANS Naiara Uranga bidez kontatu nahi dut istorio hori? Non dago nire audientzia? Nola edo zein kanalen bidez kontatuko dut nire istorioa audientzia horretara ahalik eta era egokienean iristeko? b) Nondik dator transmediaren kontzeptua? Aditu askoren arabera narrazioak modu transmedia batean diseinatzen hastearen fenomenoa, 1980ko hamarkadan hasi zen Estatu Batuetan. Hamarkada horretan editorial eta medio independente txiki asko enpresa multinazional handien esku geratzen hasi ziren. Fenomeno hau gaur eguneraino luzatu da, enpresa gutxi batzuen esku geratuz komunikabide eta mediorik garrantzitsuenak. Ondorioz “bertikalki integraturiko megamediak” sortu dira. Medio izugarri hauek, oso prestatuak daude edukiak era transmedia batean produzitzeko, izan ere kanal eta medio desberdinak kontrolatzen dituzte, beti ere irabaziak maximizatzeko asmoz (Marianne Martens, 2011). Konpainia multinazional hauen indarra ukaezina bada ere, transmedia komunikazioan gizabanakoak duen pisua ere kontutan hartu behar da. Transmedia, konpainiek gidatutako goitik-beherako indarrarekin beste elikatzen da norbanakoek eta komunitate txikiek bultzaturiko behetik-gorako indarrarekin. Izan ere, konpainia handiek medio desberdinak kontrolatzeko irabazitako ahalmenarekin batera teknologiaren “demokratizazioa” iritsi da eta honek norbanako eta komunitate desberdinei edukiak sortu eta gainontzekoek sortutako edukietara iristeko aukera luzatu die. Aukera honetaz baliatuz, nornahi edukiak sortu eta zabaltzeko gai da. Orain dela urte batzuk kontsumitzaile soil izan zitekeen norbanakoak, gaur egun eduki sortzaile bihurtzeko aukera du teknologia berriei esker (Henry Jenkins eta Mark Deuze, 2008). Komunikazio era transmedia batean diseinatzen denean oso kontutan hartzen da, hartzaileak “soil” honek duen interakziorako aukera. Izan ere, hartzaile honek autoreak sortutako edukiarekin inplikatu eta elkarreragina sortzea lortuz gero, komunikazioa are eraginkorragoa izango da eta edukia edo enpresarekiko fideltasuna lortzeko aukera handiagoak daude. c) Zergatik Korrika 18ri transmedia proiektu bat lotu? Aurrez aipatu bezala, euskara sustatzea du helburu Korrikak eta horretarako perfil desberdinetako publikora iritsi behar du. Publiko edo xede talde bakoitzarengana iristeko, komunikazio bide edo medio desberdinak erabiltzea litzateke egokiena; izan ere, xede talde bakoitzak bere ohitura eta preferentziak ditu eta talde bakoitzari egokien datorkion medioa eta moldea erabiliz, komunikazio arrakastatsu bat burutzeko aukera handiagoa da. Hori horrela izaki, kanal eta plataforma desberdinak inplikatuko dituen komunikazio plan bat edo transmedia proiektu bat burutzea erabaki zen MMLab 2013n. 5\n6. KORRITRANS Naiara Uranga Diseinaturiko komunikazio estrategia honi esker, mezuaren atal desberdinak, xede taldeko azpitalde espezifikoetara egokitutako plataforma edo kanal diferenteetan publikatzea erabaki zen. Gainera, plataforma edo kanal desberdinak erabiltzeak badu beste onura bat: plataforma edo kanal batean luzeegia suerta litekeen edukia, beste plataforma edo kanalen bidez zabaltzeko aukera aprobetxatu daiteke; horrela, informazioa sakontzeko gogoz geratu denak, aukera du informazio hori beste kanalen bidez jasotzeko (Adibidez, 11 egun 11 istorioko informazioa twittersodioen bidez osatzeko). Ikusten denez, transmedia komunikazioak dituen abantailak Korrikak dituen behar komunikatiboekin ezin hobeto uztartzen dira; horregatik, ekintza honen komunikazio estrategia modu transmedia diseinatzea erabaki zen MMLab 2013ren baitan. d) Transmedia proiektuaren helburuak MMLab 2013ren barnean, Korrika 18ren baitan eraikitako transmedia proiektuaren helburua, ekintza bera (Korrika) eta honen helburuak (euskara sustatzea) era eraginkor batez komunikatzea izan da. Hau da, hartzailea Korrikaren inguruko edukia kontsumitzen ari den bitartean esperientzia atsegin bat biziaraztea. Horrela hartzaile horrek Korrikarekiko duen atxikimendua handitzea bilatuz eta ekimenarekiko lotura sendoagoak sortzeko. 3. Transmedia proiektua garatzeko erabilitako medioak Aipatu bezala, ekintza edo produktu baten komunikazio estrategia modu transmedian eraiki nahi denean, kanal eta plataforma desberdinak erabiltzen dira mezua bere osotasunean zabaltzeko eta Korrikaren transmedia proiektuan ere hala egin da. Alde batetik internetek eskaintzen dituen aukeretatik, sare sozialak (Facebook, Twitter, tuenti) eta youtube erabili dira. Bestetik, gaur gaurkoz hartzaile gehien dituen medioa erabili da, hau da telebista eta hortik aparte baita irratia ere. Medio desberdin hauek erabiliz 5 produktu sortu dira; “18=18” bideo birala, “11 egun 11 istorio” izeneko erreportajeak, “Twittersodioak” twitterren sortutako kontakizuna, “Gaztea irratian kolaborazioak” eta “Korrika 2013” telebistako saioa. Produktu bakoitza transmedia proiektu orokorraren pasarte edo istoriotxo desberdinak kontatzeko erabili da. Medio bakoitzak, xede talde zehatz batekin harremanetan jarri eta feedback-a lortzeko bidea eman du, baita target edo xede talde zehatz bakoitzari zegokion “tonuan” eta “forman” aritzekoa ere. 6\n7. KORRITRANS Naiara Uranga Hurrengo lerroetan zehatz-mehatz azalduko ditugu medio bakoitzean publikaturiko produktuak, baita hauen helburu eta zergatiak ere. I. Bideo birala: 18=18 Proiektuaren hastapenean geundela ohartu ginen, azkeneko Korrikako edizioetan 14-20 urte bitarteko gazteen inplikazioa galduz zihoala. Ikusi genuen gazte hauek haurrak ziren bitartean, ikastola eta eskolei esker, Korrikarekin inplikatuta egoten ziren arren, nerabezarora iristean konexio hau galdu egiten zela. Korrikarentzat xede talde hau interesgarria dela uste genuenez, gazteak baitira hizkuntzaren geroa ziurtatuko dutenak, hauei zuzendutako eduki bat sortzea erabaki genuen. Edukia diseinatu aurretik, gazteen ohiturak ezagutzeko lanari ekin genion eta Eusko Jaurlaritzak kaleraturiko “Gazteen Argazkiak 15- Hedabideak” txostena aztertzea erabaki genuen. Txosten honen arabera Euskal Autonomia Erkidegoko (EAE) 15-29 urte bitarteko gazteen %43ak ordu 1 eta 2 artean pasatzen ditu egunero interneten. Adin bereko %17ak 3 eta 4 ordu bitartean, eta %19ak berriz ordu bete baino gehiago (Eusko Jaurlaritza, 2012). Datu hauek ezaguturik, medio hau, internet alegia, iritsi nahi dugun xede talde horretara (gazteak) iristeko bide ezin hobea zela ziurtatu genuen. Gauzak horrela interneterako egokiak diren klabeetara egokitutako bideo biral bat sortu genuen. Hau da, interneten azkar eta erraz zabal zitekeen bideo labur bat sortu genuen. Bideo biralaren errodajeko argazkia. Iker Rincón. Bideo birala sortu ostean Youtube-ra igotzea erabaki genuen, kanal hau gazteen artean biraltasuna edo zabalkundea lortzeko ezin hobea delako. Behin Youtubera igota, 7\n8. KORRITRANS Naiara Uranga sare sozialak erabili genituen (Facebook, Tueni eta Twitter) zabalkunde handiagoa lortzeko. Sare sozial hauek aukeratzeko hautua egin genuen eginiko azken ikerketen arabera xede talde honetako pertsonek gehien erabiltzen dituzten sare sozialak direlako. Aurrez aipaturiko Eusko Jaurlaritzaren txostenean, EAEko 15-29 urte bitarteko gazteei sare sozialen erabileraz galdetua: azken hilean %78ak Facebooka erabili du , %73ak Tuentia eta % 17ak Twitterra (Eusko Jaurlaritza, 2012). Sortutako eduki honekin eta zabaltzeko erabili ditugun bideei esker, gure xede taldeari egokitutako mezua, xede talde hau aurkitzen den medioan (internet) eta taldea bera aritzen zen hizkuntza-erregistroan (tonu informalean) osaturiko produktu bat lortu genuen. Sinesten baikenuen, gazte hauei produktu hau gustatu ezkero, gainontzeko medioetarako guk sortutako edukiak kontsumitzera ere anima zitezkeela eta honekin batera, Korrikarekin zuten lotura eta atxikimendua indartuko zela. II. Telebistarako erreportajeak: 11 egun 11 istorio Korrikaren beste xede talde garrantzitsuetako bat euskara ikasleak dira, hau da, AEKko euskaltegietan bertan edo besteren batean euskara ikasten ari diren pertsonak. Are gehiago, Korrikaren edizio honetan euskara ikasleak omendu nahi izan dituzte, honela talde honi duen garrantzia errekonozitu nahian. Xede talde hau oso anitza da; izan ere, heldu zein gazte, etorkin zein bertako, euskaldun zahar zein euskaraz ez dakitenak izan daitezke euskara ikasle. Ondorioz, publiko honetara iristeko perfil desberdinetako euskara ikasleak elkarrizketatu eta hauekin erreportaje txikiak egitea erabaki genuen. Horrela, erreportaje hauek ikustean perfil desberdinetako euskara ikasleak identifikatuta eta aldi berean errekonozituta senti zitezen. Era honetan, beste behin ere euskararen mundura eta Korrikara hertsiago lotzeko. Guzti hau kontutan hartuta 11 erreportaje sortu genituen telebistaz emititzeko, Korrikak zirauen egun bakoitzerako bat. Erreportaje bakoitzean euskara ikasle bat elkarrizketatu genuen. Ikasle bakoitzak ezaugarri desberdinak zituen: gazteak, helduak, gizonak, emakumeak, etorkinak, hemen jaioak… horrela aurrez aipatu bezala ahalik eta ikasle perfil anitzena islatzeko. Gainera, eta Korrikaren ibilbideari lotzeko, egun bakoitzean, Korrika igarotzen zen herriren bateko ikasle bat bilatu genuen. Horrela, elkarrizketa emititzen zen egunean, pertsonaiak esaten zuenaz gain, egun horretan Korrika 18 nondik pasatu zen ere islatzen zen erreportajeen bidez. 8\n9. KORRITRANS Naiara Uranga Gazteako webgunearen argazkia. 11 euskara ikasleak herri desberdinetakoak zirenez, Euskal Herriko hainbat txokotako jendea eta euskalkiak islatzeko aukera izan genuen erreportajeei esker. Korrikaren xede taldean Euskal Herriko 7 probintzietako pertsonak daude, 7 probintzietatik igarotzen da eta elkarrizketatuen profilak aukeratzerako orduan faktore hau kontutan hartu genuen. Xede talde anitz honetara iristeko medio izarra Telebista da; izan ere, internet poliki-poliki indarra hartzen ari bada ere, gaur egun ikus-entzule gehien duen medioa oraindik telebista da. Estudio General de Mediosen (EGM) azken datuen arabera Espainiar estatuko biztanleriaren % 89.2ak ikusten du telebista egunero, internet erabiltzaileak berriz %50.7a dira (EGM, 2012ko urrritik- 2013ko maiatzerainoko txostena). Hau kontutan harturik 11 erreportaje hauek, ETB 1 eta ETB 3-an emititu ziren, aurrerago azalduko dugun Korrika 13 saioaren baitan. Baita Hamaika eta Goiena telebista lokaletan ere. III. Twittersodioak: #korrikatxioka Sare sozialak gero eta indar handiagoa hartzen ari dira gure gizartean. Adin desberdin, klase sozial zein sexu desberdinetako pertsonek erabiltzen dituzte eta elkarreragina izateko aukera zabala eskaintzen dute; ondorioz, argi genuen gure edukiak zabaltzeko bide hau ere erabili behar genuela. Bide hau erabiltzearen helburu nagusia gure xede talde zabalarekin elkarreragin estuago bat lortzea zen. Horretarako Twitter sare soziala erabili genuen izugarrizko gorakada bizitzen ari den sare soziala delako eta perfil desberdinetako erabiltzaileak dituelako. Sare sozial honen gorakada adierazten duten datu batzuk: Espainiar estatuan internet erabiltzaileen %42ak du Twitterren kontua (Carlos Herrero, 2013) eta azken urtean %37 igo da izen emate berrien kopurua (The Cocktail Analysis and Zenith, 2013). 9\n10. KORRITRANS Naiara Uranga Audientziaren gorakada izateaz gain unean unekoa kontatzen joateko sare sozial bikaina da Twitter, mezuak berehala iristen baitzaizkio hartzaileari eta honek oso azkar irakurtzen ditu oso laburrak baitira (gehienez 140 karaktere). Gauzak horrela, sare sozial honek Korrikak zirauen bitartean lasterketaren nondik norakoa zuzenean kontatzeko aukera ere emango zigula ohartu ginen. Behin sare soziala aukeratuta 11 ikasle hauen elkarrizketetatik lortutako edukia sare sozial honen bidez argitaratzeko prestatzen hasi ginen. Telebistarako sorturiko 2 edo 3 minutuko erreportajeetan, erreportajeak egiteko baino material interesgarri gehiago zegoen eta material honekin “Twittersodio”-ak sortu genituen. Twittersodio hauetan, Korrikaren episodio edo pasarte desberdinak kontatu genituen twitter bidez. Pasarte hauek lasterketan uneoro bizitzen ari ginen istorioez eta erreportajeetako 11 pertsonek kontaturiko aipuez osatu genituen. #korrikatxioka twittersodioen adibidearen argazkiak. Twittersodio hauetaz baliatu ginen 3 minutuko telebistarako erreportajeetan kontatu ezin zitezkeen istorioen zatiak kontatzeaz gain, saio hauek emititu aurretik erreportaje hauen inguruan ikusmina sortzeko ere. Hala ere, aurrez aipatu bezala, Twittersodioen helburu nagusia hartzaileekin elkarreragina bilatzea zen. Izan ere, gainontzeko euskara ikasleek beren bizipenak eta galderak Twittersodioetan partekatzea nahi genuen. Kontakizuna era ordenatu batean emateko, Twitterrek horretarako duen bidea aprobetxatu genuen eta #korrikatxioka traola edo hashtag-a sortu genuen. Traola honi esker, hartzaileak kontakizunaren jarraipena egin zezakeen Twittersodioen pasarterik galdu gabe eta gainontzeko twitter mezuen artean interesatzen zaizkionak (kasu honetan #korrikatxioka traola zutenak) bakarrik irakurtzeko aukera erraztuz. 10\n11. KORRITRANS Naiara Uranga IV. Gaztea irratia Aurrez aipatu bezala, gure transmedia proiektu honen helburua Korrikaren xede talde desberdinetara iristea bazen ere, bazen garrantzi berezia eman nahi genion publiko zehatz bat: gazteak. Ondorioz, talde espezifiko honetarako bideo birala sortzeaz gain, euskal gazteen artean sona handia duen irrati batean kolaborazio desberdinak egitea erabaki genuen, Gaztea irratian hain zuzen ere. Izan ere, aurrez aupaturiko Eusko Jaurlaritzak eginiko ikerketaren arabera, EAEn 15-29 urte bitarteko gazteek entzuten dituzten irratien artean 2. entzunena da Gaztea eta adin tarte honetako gazteen %32ak entzuten du irrati hori (Eusko Jaurlaritza, 2012). . Irrati honetan saiorik entzunena den “Dida” saioan eta gaueko “Akabo bakea” saioan, egunero kolaborazioak egin genituen MMLab 2013ko 4 kidek. Nitaz aparte, beste hiru hauek parte hartu zuten irratsaioetan: Ugaitz Alegria, Janire Diaz eta Ander Garcia. Kliperoak izenarekin bataiatua izan zen lauko talde hau. Irratsaioetako tarte hauetan egunean zehar Korrikan gertatu zitzaizkigun anekdota eta bitxikeriak kontatzen genituen. Telebista saioan aproposa ez zen tonu ozar edo ausarta erabiltzeko gune bat bilatu genuen irratian. Telebistako saioak eskatzen zuen “formaltasunetik” at, gazteek atsegin duten tonuan gazteei atsegin zaizkien Korrikako bizipenak kontatzen genituen. Korrika 18ren istorioaren beste zati bat islatzen genuen horrela, tonu informalago batean xede talde gaztearengana irits zedin. Kliperoak Baionara iristen. AEKren argazkia Flickr-en argitaratua. Adibide batzuk: Martxoak 20 (01:43:00 minututik- 01:49:20” minutura) Martxoak 25 (01:24:00 minututik - 01:33:30 minutura) 11\n12. KORRITRANS Naiara Uranga V. Telebistarako saioa: Korrika 2013 Azkenik, Korrikaren hartzaile potentzial eta ondorioz gure transmedia proiektuaren hartzaile potentziala izan zitekeen publiko zabalari zuzendutako produktu bat sortzea erabaki genuen. Telebistak, dituen ikus-entzule kopuru handia aprobetxatzeko, Korrikaren inguruko telebista saio bat sortu genuen “Korrika 2013” izenarekin. Saio hau, Korrikak iraun zuen 11 egunetan emititu zen, 20-25 minutu irauten zituen eta bertan Korrikaren jarraipena egiten genuen egunez egun. Saio honen helburua Korrikan parte hartzen duen jendearen bizipenak hartzaileei helaraztea zen; horrela, beraiek distantziatik bada ere, Korrika “osoa” bizi zezaten eta ekintzarekiko eta ondorioz euskararekiko lotura eta fideltasuna handitu zedin. Helburu hau lortzeko saioa gidatzen Kliperook izan ginen (Ugaitz Alegria, Janire Diaz, Ander Garcia eta ni neu). Korrikak iraun zuen 11 egunetan, Korrikaren atzetik ibili ginen Kliperook. Lasterketa erraldoi honetan parte hartzen genuen bitartean izandako bizipenak kontatzen genituen ikus-entzuleak bere etxean ere emozioa bizi zezan. Horretaz gain Korrikan parte hartzen zuten pertsonaia ospetsuei eta jende arruntari elkarrizketak egiten genizkien beren bizipenak ere ezagutarazteko. Korrika 2013 saioko irudiak. Saioa borobiltzeko “11 egun 11 istorio”-rako sortutako piezak Korrika 13 saioaren barruan emititzen ziren, Korrika elkarrizketatuaren herritik pasatzen zen egunean bertan, horrela euskara ikasleei keinu berezia eginez. 4. MMLab 2013an izandako parte-hartzea MMLab 2013ren baitan egindako Korrikako transmedia proiektuan, hasieratik egon naiz inplikatuta. Proiektu hau 2012ko urtearen hondarrean hasi genuen martxan. Korrika 18 proiektuarentzat interesgarriak izan zitezkeen ikus-entzunezko edukiak sortzea izan zen egin genuen lehenengo lana. Multimedia Komunikazioa Masterreko (MKM) kideen artean proiektu desberdinak sortu genituen Korrikaren inguruan. Ondoren proiektu hauek AEKk edo EITBk erabiliko zituen esperantza genuen. 12\n13. KORRITRANS Naiara Uranga Hasieran 3ko taldeetan lan egin genuen eta Josu Garciak, Iurgi Bilbaok eta hirurok 18=18 bideo birala sortu genuen. Proiektu honetan buru belarri aritu nintzen; Proiektuaren produkzio unea nahiko gogotsu hasi genuen eta espero baino emaitza hobeak lortu genituen, Donostiako Londres hotela eta Goenkaleko aktoresa izandako Maialen Velasko gure proiektuan parte hartzeko prest azaldu baitziren. Grabazio egunean ordea ez genuen hainbeste zorte izan, kanpoko irudiak hartzeko oso eguraldi txarra eta iluna egin zuen eta ondorioz, beharrezkoa zen jende guztia biltzea ezinezkoa egin zitzaigun. Proiektu honen post-produkzioan ere aritu nintzen proiektua bera editatzen. Proiektua amaitu eta aurkeztu genuenean guretzat izugarrizko notizia izan zen sorturiko gure bideo birala, spot gisa ETB3an emitituko zutela jakitean. Lan gogorra egin ostean gustura jaso genuen errekonozimendua. Beste alde batetik, 11 egun 11 istorio, telebistarako 11 erreportaje txiki sortu genituen. Proiektu honetan eginiko lanik handiena produkzioan egin nuen. Denbora aurka genuela, ez zitzaigun batere erraza egin perfil desberdinetako 11 euskara ikasle aurkitzea. Ugaitz Alegria eta Marijo Deograciasekin batera elkarrizketatuak aurkitu eta grabazio egutegi bat osatu genuen. 1. taula: 11 egun 11 istorioren lan plana Atala Emisioa Herriak Grabaketa Lekua Kontaktua Nork grabatu Edizioa 1 mar. 14 Andoain Osteguna 7/ 18:00 Lantokia Ugaitz Janire, Naiara, Sara Sara Orue 2 mar. 15 Burlata Osteguna 7/ 15:00 Plaza Marijo Ander,Marijo, Ohian Janire Diaz 3 mar. 16 Donapaleu Astelehe.11/ 17:00 AEK Marijo Marijo, Ander Naiara Uranga 4 mar. 17 Garralda Osteguna 7 / 18:00 AEK Naiara Ander, Marijo, Ohian Marijo Deogracias 5 mar. 18 Tafalla Osteguna 7/ 11:00 Ugaitz Ander, Marijo, Ohian Oihan Txabarri 6 mar. 19 Agurain Asteartea 5/ 11:00 Oihan Ugaitz, Marijo, Ohian Oihan Txabarri 7 mar. 20 Elorrio Astelehena 16 Libe Marijo, Garazi Garazi Ramos 8 mar. 21 Igorre Asteleha.11/ 10:30 AEK Marijo Ander, Naiara, Marijo Ander Garcia 9 mar. 22 Barakaldo Osteguna 7/9:30 AEK Naiara Naiara,Janire, Ugaitz Sara Orue Ostirala 8/ 16:00 AEK Naiara Naiara, Xabi, Sara Iurgi Bilbao Ugaitz Naiara, Xabi, Sara Xabi Larrañaga 10 mar. 23 Zarautz 11 mar. 24 Errenteria Ostirala 8/ 11:30 Plaza AEK Aurreko taulan ikus daitekeen bezala grabazioak aurrera eramateko 8 pertsonako taldea osatu genuen (Ohian Txabarri, Ander Garcia, Marijo Deogracias, Sara Orue, Janire Diaz, Xabier Larrañaga, Ugaitz Alegria eta ni neu) eta talde txikiagotan banatu eta 4 egunetan elkarrizketa guztiak grabatu genituen (nik Andoain, Barakaldo, Zarautz eta Igorreko elkarrizketen grabazioetan hartu nuen parte). 13\n14. KORRITRANS Naiara Uranga Eta azkenik, postprodukzio lanetan aritzeko ikasle bakoitzak elkarrizketa bat editatzea erabaki genuen. Ikus daitekeen bezala nik Donapaleuko Bixenteren elkarrizketa editatu nuen. Aurreko atalean aipatu bezala, 11 egun 11 istoriori lotuta Twittersodioak sortu genituen Korrikak zirauen bitartean. Proiektu honetan, gainontzeko proiektuetan baino parte hartze txikiagoa izan nuen. Izan ere, Korrikak zirauen bitartean Korrikan bertan geunden telebistarako saioa grabatzen eta elkarrizketaturiko 11 lagunen aipuak txiokatzeaz beste taldekide batzuk arduratu ziren, nagusiki Marijo Deogracias eta Xabier Larrañaga. Twitersodioetan nik egindako lana zera izan zen: Korrikan gindoazela, leku desberdinen eta bizipen desberdinak #korrikatxioka traolarekin argitaratzea, horrela gure istorio zatia ere 11 elkarrizketatuenarekin batu zedin eta hartzaileak Korrikaren jarraipena zuzenean egiteko aukera izan zezan. Gaztea irratian egindako kolaborazioetan ere parte hartze handia izan nuen. Izan ere lan honetaz 4 Kliperook arduratu ginen. Lan honetarako ere beste egutegi bat osatu genuen eta egun bakoitzean gutako bakoitzak hartzen zuen kronika prestatu eta irratsaioan parte hartzeko ardura. - Dida saiorako egutegia: Ostirala15: Ugaitz Alegria Astelehena18: Ander Garcia Asteartea 19: Janire Diaz Asteazkena 20: Naiara Uranga Osteguna 21: Ugaitz Alegria Ostirala22: Janire Diaz Astelehena 25: Naiara Uranga - Akabo bakea saiorako egutegia: Osteguna 14: Ander Garcia Astelehena18: Ander Garcia Asteartea 19: Ander Garcia Asteazkena 20: Ugaitz Alegria/Janire Diaz Osteguna 21: Janire Diaz Aurrez aipatu bezala Korrika 2013 telebistarako saioa transmedia proiektu honen beste ataletako bat izan zen. Produktu honetan oso inplikaturik egon nintzen; esan bezala, saioa gidatzen zuten 4 aurkezleetako bat izan nintzen, hau da, Kliperoetako bat. Gure lana Korrikak zirauen 11 egunetan, lasterketan parte hartzea zen, saioan zehar gure bizipenak kontatu eta lasterketan gertatzen ziren anekdotak kontatzeko. Honekin batera, Korrikan parte hartzen zuten pertsonaia ezagunei elkarrizketak egiten genizkien, baita jende arruntari ere. Kamara aurrean lan egiteaz gain, Korrikan zehar irudiak jasotzeaz ere arduratu ginen. Irudi nagusiak grabatzeaz Zirriborro produktorako langilea den Jokin 14\n15. KORRITRANS Naiara Uranga Agirregoikoa arduratzen zen eta irudi hauek editatzeaz enpresa bereko langilea den Santi Ron. Gu, Kliperook, lasterketa barreneko plano subjektiboak eta elkarrizketa txikiak grabatzeaz arduratu ginen. Horretarako 3 kamara genituen; GoPro, Flip eta P2-a, eta egoeraren eta edukiaren arabera kamera bat edo bestea erabiltzen genituen irudiak jasotzeko. GoPro Flip P2 5. Gogoetak Transmedia proiektu honetan parte hartzeak, komunikazio era berri honek dituen aukerez ohartzea ahalbideratu dit. Izan ere, orain arte komunikazio munduan beste era batera lan egiteko ohitura nuen. Oraindaino, mezua zehaztu ostean kanal bat aukeratu, beti ere zure xede taldeari gehien egokitzen zitzaiona eta mezu guztia kanal honetatik bideratzen zen. Lan egiteko bide honek hartzailearekiko elkarreragina guztiz mugatzen du, izan ere, bidaltzaileak erabakitzen du, zein mezu, zein bideetatik eta zein ordenatan bidali; hartzailea pasiboa da komunikazio mota honetan. Lan egiteko modu hau, sinpleagoa izan badaiteke ere, arrakasta lortzeko aukera gutxiago daudela esango nuke. Orain mezuak diseinatzeko beste era bat bilatu daitekeela ohartu naiz, hau da, komunikazioa era transmedia batean diseinatzeak dituen abantailak ezagutzeko aukera izan dut. Bide honetatik, mezuaren zati bakoitza, hobekien egokitzen zaion plataforma edo kanalaren bidez zabal daiteke eta honi esker hartzaile bakoitzak beretzat erosoena den bidetik jasoko luke mezua, horrela esperientzia erraztuz eta bide batez positiboagoa bihurtuz. Behin mezuaren zati bat jaso ostean, hartzaileari esperientzia gustatu bazaio, mezua kontsumitzen jarrai dezake beste kanalen bidez. Gainera, era horretan hartzaileak berak erabakitzen du mezuaren zein zati jaso nahi duen eta zein ez, zein ordenatan eta zein kanal edo plataformatik. Honek igorlea eta hartzailearen arteko elkarreragina errazteko aukera luzatzen du eta esperientzia atseginago bat eskaintzen dio hartzaileari. Proiektu honetan parte hartzeak, etorkizunean honelako proiektu baten aurrean aurkitu ezkero jarraitu beharko nituzkeen bideak ikusten lagundu dit. Proiektua martxan jarri aurretik galdera askoren erantzuna bilatu behar da (Zer komunikatu nahi dut? Nori? Zein bide da egokiena hartzaile horretara zuzentzeko?...). Behin erantzunak izanda, 15\n16. KORRITRANS Naiara Uranga proiektua martxan jarri behar da, beti ere kanal desberdinek eman ditzaketen abantailak kontutan hartuz eta hartzailearekiko elkarreragina bilatuz. Ondorioz, ohartu naiz transmedia komunikazioa diseinatzerako, mezua era tradizionalean komunikatzeko baino gauza gehiago hartu behar direla kontutan (kanalak, plataformak, mezuaren fragmentazioa…) baina behin hausnarketa hauek egin ostean eratzen den komunikazio estrategia askoz ere eraginkorragoa dela sinesten dut. 6. Ekarpenak eta proposamenak Egitasmo honetan parte hartzea izugarrizko esperientzia izan da. Masterrean zehar ikasitako eduki teorikoa praktikan jartzeko aukera paregabea eman dit eta prozesu honetan zehar asko ikasi dudala esango nuke. Ondorioz, proiektu honen inguruan egiten dudan balorazioa oso positiboa da, masterrean zehar gehien bete nauen proiektua izan baita, baita gehien ikasi dudana ere. Unibertsitateko ingurunetik aldendu eta “mundu errealean” hau da, irrati eta telebistekin lan egiteko aukera izan dut proiektu honetan, eta esperientzia paregabea izan da. Hala ere eta proiektu guztietan gertatzen den bezala, zer hobetu badagoela esango nuke: Lehenik eta behin MMLab2013: Korrika proiektuaren berri ikasturte hasieran izan bagenuen ere, eramango genuen lan ildoa eta dinamika ez ziren argitu Korrika hasi baino aste batzuk lehenago arte. Ondorioz, tartean egon ziren hileetan “noraezean” lanean egon ginelako sentsazioa izan nuen. Ez baikenekien, egiten ari ginen lanak zer nolako tratamendua edo difusioa izan zezakeen. Gauzak horrela, behin EITB, EHU eta AEKren artean proiektuaren ildoak zehaztu zirenean denbora gehiegirik ez zegoen eta horrek “11 egun 11 istorioren” eta “Korrika 2013” saioaren aurreprodukzioa baldintzatu egin zituen. Esate baterako, “11 egun 11 istorio” erreportajeetarako elkarrizketatuak bilatzerako orduan denbora gehiago izanez gero, perfil egokiagoa zuen jendea aurkituko genuela uste dut eta eduki interesgarriagoa sortuko zela, bai erreportajeetarako eta baita Twittersodioetarako ere. Hau egiteko aukera izan bagenu, atal honetan audientzia hobeak lortuko genituela uste dut eta Twittersodioetan sortu genituen perfilen eta audientziaren artean, elkarreragin handiago sor zitekeela. “Korrika 2013” saioaren hastapenetan ere denbora faltak edo lan zehaztasun ezak, hasierako saioetan segurtasun falta sortu zigun. Azken unera arte ez genuen jakin nortzuk hartuko genuen parte telebista saioan eta behin hori jakinda ere, lan ildo zehatzak falta izan zitzaizkigun. Horren ondorioz, hasierako saioen kalitatea baxuagoa izan zen, ez baikenuen argi saioa nondik nora gidatu behar genuen, ez eta zer nolako 16\n17. KORRITRANS Naiara Uranga edukiak jaso nahi ziren ere. Uste dut, planifikazio eta ildo zehatzagoak izan bagenitu hasieratik hobeto arituko ginatekeela. Horretaz gain, transmedia proiektu orokorraren barnean, medio desberdinen bitartez kontaturiko istorioak uztartzeko ere lan handiagoa egin genezakeela uste dut. Izan ere, batzuetan, kanal batean publikaturiko edukiak, ez zuen hartzailea beste kanal edo plataformetara bideratzen eta honek hartzailearekin edukiak partekatzeko eta elkarreragina bilatzeko aukerak murrizten zituen nire ustez. Adibidez, “11 egun 11 istorio” emititzen zen bitartean #korrikatxioka traola erakutsi behar zela uste dut. Horrela, eduki honen inguruan informazio gehiago nahi zuen hartzaileak, nora jo jakingo zuen. Ez zen horrela izan eta ondorioz kasu batzuetan transmedia proiektu batean hain garrantzitsua den puntua alde batera utzi genuela esango nuke, kanal desberdinetako edukiak uztartzearena hain zuzen ere. Hala ere, eta egindako hutsen gainetik, proiektuarekin oso pozik geratu naiz eta aurrez aipatu bezala asko ikasi dut. Oso esperientzia aberasgarria izan da horrelako proiektu batean parte hartzeko aukera izatea. 17\n18. KORRITRANS Naiara Uranga 7. Bibliografia 1. Korrikaren antolakuntza, 2013. Korrika 18, Zer da Korrika? URL (2013-08-30 kontsultatua) http://www.korrika.org/?page_id=45 2. Marianne Martens, 2011.Convergence 2011 17:49. Transmedia teens: Affect, immaterial labor, and user-generated content. 3. Henry Jenkins ea Mark Deuze 2008. Convergen 2008 14:5. Editorial: Convergence culture. 4. Diego Ribera, 2012. Medios sociales. Que es transmedia y storytelling? URL (2013-08-30 kontsultatua) http://mediossociales.es/transmedia-y-storytelling/ 5. Eusko Jaurlaritza, 2012. Gazteen Argazkiak 15- Hedabideak. URL (2013-08-30 kontsultatua) http://www.gazteaukera.euskadi.net/r587657/en/contenidos/noticia/gazteen_argazkiak_15/eu_gazteen/adjuntos/retratos15_e.pdf 6. EGM, 2013. Resumen General de Resultados de EGM (Estudio General de Medios desde octubre del 2012 hasta mayo del 2013) URL (2013-08-30 kontsultatua) http://www.aimc.es/Datos-EGM-Resumen-General-.html 7. Carlos Herrero, 2013. Communityme. Situacion de Twister en España.. URL (2013-08-30 kontsultatua) http://communityme.es/situacion-de-twitter-en-espana 8. The Cocktail Analysis and Zenith, 2013. Observatorio de redes socials V. oleada. URL (2013-08-30 kontsultatua) http://www.slideshare.net/TCAnalysis/5-oleada-observatorioredes-sociales 18\nMultimediaLAB Korrika 2013, esperientzia komunikatibo berri bat (Janire Diaz)\nMMLab 2013: Korrika 18ren komunikazio estrategia (Ugaitz Alegria)\nActas XIII Congreso Ibercom\nIrrien Lagunak Kluba\nTransmedia nazioarteko ikuspegitik\nTransmediaz ari garela


Manexaren gida: 10 gomendio Maskaradetan ez galtzeko • ZUZEU\nManexaren gida: 10 gomendio Maskaradetan ez galtzeko –\nDantzan.eus atarian irakurri dugunez, atzo hasi ziren aurtengo maskaradak Zuberoan, aurten Muskildik antolatu eta lau hilabetetan zehar, apirilaren 22a bitarte, hamabost herritara eramango dituenak -hemen duzue egitaraua-.\nBertaratzerakoak zaretenontzako, orain urte batzuk Aritz Ibañez Lusarretak atari berean eman zituen aholkuak berreskuratu ditugu:\nManex batek manexondako eginiko gida duzu hau. Bizitzak zango bat Zuberoan jarrarazi dit azkenaldi honetan, eta maskaradetako labirintoan behin eta berriz galdu ostean, nire buruarentzat mapa egin beharrean aurkitu naiz. Dagoeneko 2014 honetako hiru maskarada joan zaizkigu eta oraindik hamaika ditugu aurretik, beraz, hona hemen maskaradetan erabat ez galtzeko manexaren gida.\n1. Onartu dezagun: manexak gara behe laino artean\nZuberotarrentzat mundua bitan banatzen da: xiberotarrak eta manexak. Haiek eta zu! Eta zuri manex izatea tokatu zaizu! Onartu zure nortasuna, manexa izatea jaiotzetiko bekatua da, ez düzü sekula Altzürükü-ren ü guztietan ü ahoskatzen asmatuko, ez duzu inoiz braletik jaustea xiberotarrek bezala dantzatzea lortuko, eta ez duzu inoiz Kabana Handiaren pherediküa ulertuko! Baina lasai, xiberotarrek barre egiten dutenean zuk ere barre eginez disimulatzen ikasiko duzu. Onartu dezagun, manexak gara xiberotarren lurraldean.\n2. Gogoratzeko ohar mentala: herri txiki bat da Zuberoa\n18.000 biztanle ditu Zuberoak. Alegia, Hernanik edo Bermeok bezala. Antzeko biztanle konpuruko herriak dira adibidez Tolosa, Ermua edo Amorebieta-Etxano. Maule-Lextarre hiriburuak 3.000 biztanle ditu, alegia Oion, Eskoriatza edo Lesakaren tamaina dauka. Eta herriek 200, 400 edo asko jota 800 biztanle dituzte. Barkoxe, herri handienetakoa da Zuberoan, eta 775 biztanle ditu, Asteasu, Urdiain edo Kanpezuk bezala. 300 biztanle dituen herri batean, maskaradak antolatzeak herriko ia-gazte guztiak inplikatzea dakar. Eta horien artean dantzari onak, kantariak eta antzerkilariak izan behar dira. Eta 14 astez, astebururo, herriz herri ibiliko dira ikusgarri hori eman eta eman, gainontzeko gazteekin eta ez horren gazteekin bizipenak partekatuz.\nBesteak-beste, zuberotarren arteko harremanak lotu eta indartzeko bide dira maskaradak, beraz. Eta giro horretan, hara agertzen gara manexok, autobusetik jaitsi eta argazki edo/eta bideo kamera eskuan, japoniarrak nola, klik eta rec! Bistan da gida baten beharra dugula!\nAutobusa bera hartu aitzin gogoratu manexok, Muskildi, Urdiñarbe, Maule, Atharratze eta Barkoxez gain, badira herri gehiago Zuberoan. Eta horietako batzuetan maskaradak ere badira aurten: Zalgizen, Ainharben, Altzürükün, Eskiulan, Idauze-Mendin, Arrokiagan, Alozen, Hokin, Altzain, Gamere-Zihigan eta Irurin kasu. Sarri herri txikietako maskarada hauek dira xarma handien dutenak.\n3. Ez fidatu mundua onen eta txarren artean banatzeko ohituraz\nBai, lehen aldiz gurekin datorren lagunari esplikatuko diogu maskaradetan bi talde daudela: gorriak eta beltzak, alegia, onak eta txarrak. Baina bai? Ziur gaude horretaz? Zenbait ikertzaileren (Roslyn Frank, Urbeltz,..) iritziz maskaradak bi taldetan banatzen dira: txarrak eta txarragoak! Gorriak dantzari bikainak eta dotoretzat ditugu, eta beltzak zabarrak eta bortitzak. Baina nola da posible Pastoraletan gaiztoak direnak, gorriak, turkoak, maskaradetan onak izatea? Ba ikertzaile horien ustez maskaradetako gorriek gizakientzat arriskutsua, txarra dena sinbolizatzen dutelako, eta beltzez berriz oraindik okerrago dena, izurritea bera.\nNorbere bizitzan aplikatzeko moduko aholkua, baina maskaradetarako egokitua. Zure manextasuna ez dadila manexkeri izan. Komenigarria da oharkabean pasatzea, errespetuz eta bereziki, beltzeriaren jomuga izan nahi ez baduzu. Eta hala ere, horrek ez dizu onik ateratzea bermatuko. Oharkabean pasatzeko zenbait aholku, beraz:\nBarrikada bakoitzean jan-edana eskaintzen dute bertakoek. Maskaradariek haien jarduna bukatu eta lehenbizi haien jateko txanda izanen da. Ondotik lagun atseginen batek hurbilduko digu azpila eta botila.\nDantzarien barrikada bakoitza txalotzeko ohitura dute bertakoek, baita Xorrotxen koblak adi entzutekoa ere. Berdin egin dezakegu.\nGoizean zehar, baita arratsaldean ere, ikusleen artean bi lagun -platzainak- pasako dira sosa biltzen eta trukean, papoan koloredun xingola batzuk ezartzen. Maskaradetarako “sarrera” gisa uler genezake ordainketa. Manexok, xiberotarren kontrara, sarritan dirurik eman ez eta ematen dugularik, txanpon xixtrin batzuk besterik ez ditugu ematen. Eskuzabalak izan gaitezen beraz (batez ere barrikadetako tortilla erdiak jan baditugu!)\nArratsaldeko saioan Bralia dantzatzen dute. Bralia soka-dantza bat da eta maskaradariek publikoko jendea gonbidatzen dute dantzara. Lehen, maskaradak gizonek bakarrik emanak zirenean neskak ateratzen zituzten dantzara. Nolabaiteko korteiatze errituala zen. Orain arizaleak neska-mutil izaten dira. Gonbidatuak ere neska eta mutil, edo neskak bakarrik, maskaraden antolatzaileen arabera. Beraz, Bralia dantzatzeko gonbitea ohoretzat hartu eta dantza dezagun!\nLepotik zintzilik daramatzagun argazki eta bideokamara kopurua zuzenki proportzionala da kauter edo buhameren baten susto bat hartzeko ditugun aukerekin. Gorde distantziak eta ez gaitezen izan “space invader“.\n5- Ikuskizunari adina erreparatu batzar zeremonialari\nXiberotarrendako batzar bat dira maskaradak. Astebururo herri ezberdin bat bisitatzen dute maskarada emaleek. Harrera egiten duen herriko dantzariek bisitarien aitzinetik dantzatzen dute barrikadetan. Geldialdi bakoitzean jan-edari mahaiak jartzen dituzte eta dantzaren ondotik solasteko denboratxoa izaten dute batzuk eta bestek. Eguerdi aldera, plazara heltzean, jauziak ematen dituzte denek elkarrekin, eta ondotik antzezleak bazkaltzera joaten dira, askotan herritarren etxeetara. Arratsaldeko saioan Bralia dantzatzen dute, esan bezala, kohesio zentzu handia duen dantza. Bistan da maskaradek herria batzeko duten indarra. Eta ezin aipatzeke utzi, maskaraden ondoko arizaleen eta herrikoen arteko parranda! Baina hortaz manexak ez gara normalean enteratzen, ordurako Oxkaxen gora ari baikara autobusean!\n6- Xiberoko eüskara düzü\nNire inguruan nabaritu izan dudan sindromea da hauxe: Iruñetik goizeko 8etan atera eta Xiberora 10etan heldu. 3 ordu barrikada. Bazkaria. Arratsaldeko 4rak aldera arratsaldeko saioa ikusten hasi eta 7etan bukatu. Autobusera igo. Etxerako bidea hartu eta: ulertu duzue zerbait? Ez! Maskaradaren grazia handienetakoa dialektikoa da. Pheredikuetan (diskurtsoetan) dago mamia. Txorrotxek beren kobletan, eta kauterek eta buhameek diskurtsoetan ironia, sarkasmoa eta kritika zorrotzak jaurtitzen dituzte ziri eta trufa artean. Herrian urtean zehar izan diren gora-beheretaz informatzen dira eta horiek erabiltzen dituzte herritarrei barrea eragiteko. Horretarako larunbat oroz biltzen da buhame-kauter-taldea hurrengo eguneko Kabanaren predikua, dagokion herriari moldatzeko. Kabanaren predikua ezberdina da igandetik-igandera, beraz.\nKautera eta Buhameen diskurtsoetan tenisean bezala senti daiteke bat, batera eta bestera begira, pilota pasatzen ikusten, baina ezer ez ulertzen. Zuberoako euskararekin ez dago ohituta manexa, baina belarria egin ahala hizkuntza bera, euskara (!) dela ohartzen gara. Hori bai, erne Kerestuekin, horiek Biarnesa, gaztelera eta euskara nahasten baitituzte, beren jatorriaren erakusgarri.\n7- Ofizioak ezagutu\nOfizioak deitzen zaio arratsaldeko saioari, izan ere maskaradan parte hartzen duten ofizio bakoitzak bere antzerki-dantza saioa egiten du, bere ofizioa ardatz duen antzerki-erritual bat eskainiz. Txorrotxek dute ofizio bakoitza kantuz aurkezteko ardura, plazari itzulika, eta ofizioen artean tarkekatzen dira dantzarien emanaldiak. Hona hemen azalpen eskematiko orokor bat (maskaradak ez baitira berdin-berdinak urtero):\nMarexalen ofizioa. Marexalak ferratzaileak dira. Zamalzaina ferratu behar dute. Lehenengo hanka bat ferratzen diote, eta orduan zamaltzaina herrenka ibiliko da. Bi hankak ferratu ondotik, jauzi harrigarriak egingo ditu.\nKhestuen ofizioa. Zikiritzaileak dira kerestuak. Beraien egitekoa zamaltzaina zikiratzea da. Nagusiak morroiari agintzen dio lana, baina honek ez du lortzen, eta beraz, Pitxuri egiten dio enkargua (Hou Pitxu, houuu!!!). Pitxuk kantiniersa harrapatzen du zamaltzaina beharrean, eta burua gonapean sartzerakoan ohartzen da hor ez dagoela zer zirikaturik. Azkenean kerestu morroiak zikiratzen du Zamalzaina.\nXorrotxen ofizioa. Txorrotxek Jaunaren ezpata zorroztu behar dute. Morroiak ez du jaunaren ezpata zorroztea lortzen. Pitxu kontratatu eta hau saiatzen da, baina alperrik, eta azkenean morroiak egiten du lana, eta nagusiarekin batera kantatuz bukatzen dute ofizioa.\nBuhameen ofizioa. Buhameak Ijito moztaileek dira, hegoaldean “motsailak” moduan ezagutuak, lanbidez zaldien ilea mozten zutenak. Ezpata-dantza bat ematen dute eta Buhame Jaunak bere manhamentiak edo phedikua (hitzaldia) egiten du. Buhame jaunak ijitoen erregetzat du bere burua. Nomadak dira eta mundu osoan bidaiatu ondoren iritsi dira Zuberoara, eta beraz, pasatu dituen lurraldeetan ikusitako kontuak esaten ditu.\nKauterek ofizioa. Kauterak ijitoak dira baita ere, baina kalderash (kaldereroak) taldekoak. Pertza eta lapiko konpontzaileak beraz. Beraien dantza berezia egiten dute eta Kabana Handiak bere predikua egiten du. Jaunak enkargatzen dien pertza konpontzea, eta hori eginik, ordaineko dirua bota eta dirua hartzeko zalapartan Pitxu hilik suertatzen da. Kabanak bere testamentua irakurtzen du. Bedeziak (medikuak) ebakuntza larria egin eta Pitxu berpizten egiten du.\n8- Godalet-dantza, mito hori\nGodalet-dantza da manexondako (eta batez ere dantzari manexondako) xiberotar dantzarik miresgarriena, liluragarriena, txundigarriena, estonagarriena… Ah ze abilidadea dantzari xiberotarrek dutena godaletaren gainera jauzi egiteko! Eta ahalik eta aldi gehien edalontzira igo orduan eta hobe! Arazo bat bada, ordea!!! Pentsa dezakegunaren kontra, xiberotar dantzarien ehuneko handiena ez da basoan igotzen, mito bat da hori, kasik! Igotzekotan, zamaltzaina igotzen da, edo kantiniersa, gonak godaleta ikustea trabatzen dienez, horrek bai baduelako meriturik. Bestela ez gaitezen engaina, basora igotzea errex xamarra baita! efektista, baina errexa. Xiberotarrendako Godalet-dantzaren benetako zailtasuna da edalontziaren inguruan egin beharreko urratsak basotik ahalik eta hurbilen egitea.\nBralea. Soka-dantza da, hiru zati ditu: bralea, karakoiltzia eta braletik jaustea. Soka-dantza egiteko maskaradari gehienak eta ikusleak sartzen dituzte sokan. Dantzarientzat unerik ikusgarriena Braletik jaustea da. Hor, dantzariak plazari itzulia emanez dantzatzen dute, eta hor egiten dituzte pausu ikusgarri, zail eta berezienak.\nDantza-jauziak. Aitzina Pika eta Moneinak ohikoenak dira, baina beste jauzi batzuk ere egiten dituzte. Moneinak luzea da eta urratsak kantatzen dituzte gehienetan. Aitzina Pika jauzi motza da, beraz, ez dituzte urratsak esaten gehienetan, eta normalki urrats hauekin dantzatu ohi da: aitzina pika (4 aldiz), xinple lauetan, zeina (2), ezker-eskuin, ezker eta hiru, eskuin.\n9- Non eseri ongi pentsatu…\nArratsaldeko saioa ikusteko bankuekin osatu ohi dute plaza. Askotan, detallerik ez galtzeko ilusioz, lehen lerroan esertzeko tentaldia izaten dugu manexok. Oker! Bankuz osatutako lehen lerro horrek definitzen duen muga da kauter eta buhameen habitat naturala eta bertan eseritako ikusleak haien biktima potentzialak. Hala, gertatu izan da 100 bat kiloko buhame batek ikusle baten gainera salto egitea 20 metroko lasterkaldiaren ondotik edo buhamez eta kauterez osatutako jende-meta baten azpian bukatu izana ikusleren batek. Pitxu berpizten ari direnean airean botatako abere tripa, zango eta gainerako zerrikeriak gainera erortzeko papeleta asko izanen ditugu lehen lerro horretan.\nPitxu berpizten delarik, jendea aulkietatik zutitu ohi da, zangoak luzatzeko seguraski. Hor batzuk autobuserako bidea hartzeko tentaldia izanen dute, baina oraindik maskaradari guztiok elkarrekin ematen duten kantua entzutea faltako zaigu (haien herriari eskainia normalean). Urte osoa xiberoko dantzak ensaiatzen eta ensaiatzen eta bukaeran izanen ditugu gure manex manerak erakusteko parada: denendako irekiak diren Moneinak eta Aintzina-pika dantzatuz finitzen dira Maskaradak.\nJakingarria da ere, hiru ordu inguruko ikusgarriaren ondotik, sabelak orruka dituzuenondako, taloak saltzen ohi dituztela Xiberoko Ikastoletako gurasoek. Gosea ase gehi ikastolak lagundu, bueltako autobusa hartu baino lehen, bada akabera hoberik?\nManexaren gida Manexaren gida Manexaren gida Manexaren gida Manexaren gida Manexaren gida Manexaren gida Manexaren gida Manexaren gida Manexaren gida Manexaren gida Manexaren gida Manexaren gida Manexaren gida Manexaren gida\naholkuak, Dantzan, manexak, maskaradak, Zuberoa


Nikaragua – Mundubat-en lan-lerroak – Mundubat\nNikaragua – Mundubat-en lan-lerroak\nHerrialdeko sektore txiroenentzako autonomia ekonomikorako laguntza. Ezinbestekoa da euren jasangarritasun ekonomikoa ziurtatzea, agerpena dugun erkidegoetako nekazariei transferitzeko ekintzen jarraipena bermatzeko eta kostu horiei aurre egiteko gaitasuna duten sektoreei zerbitzuak eskaintzeko ahalmenak sendotzeko.\nTokian tokiko merkatuen sustapena. Erakundeak sendotzen lagundu, kreditu-osagaiak eta nekazaritzako, abeltzaintzako zein kudeaketako teknologiaren transferentzia betearazten dituzten organismoak dira eta.\nErkidegoaren antolamenduaren bultzada. Hezkuntzako eta kulturako ekimenak garatu. Nekazaritza-giroko eta hiriko biztanle baztertuen garapena sustatu, eta horretarako, antolatzeko eta kudeatzeko dituzten gaitasunak sendotu.\nHiritarrek tokian-tokian parte hartzeko prozesuen hobekuntza. Hiritarren partaidetza sendotu udaletan. Alkatetzekin lankidetza teknikoa garatu, tokian tokiko botereak sendotzeko. Hiritarren partaidetza bultzatu, gaur egungo sistemak parte hartzeko ezarritako arauei eta aukerei buruzko prestakuntzaren bidez. Era berean, antolatutako erakundeak finkatu eta hezkuntzako zein kulturako ekimenak sustatu.\nParte hartzen duten arloetan emakumeek jasaten duten menpetasunaren aurkako borroka, Garapenerako Generoa ikuspegiaren bidez. Generoaren ikuspegi hori gure erakundearen ezaugarri bereizgarria izango da. Horrez gain, emakumeen aldeko bazterketa positiborako joera da nagusi edo, gutxienez, lehentasuna ematen zaio antolamenduan, hezkuntzan eta ekoizpenean emakumeekin egindako lanari.\nPalestina - Mundubat-en lan-lerroak\nGuatemala - Mundubat-en lan-lerroak\nNo Replies to "Nikaragua - Mundubat-en lan-lerroak"


“Bazen behin uharte bat” euskarazko azpitituluekin | Nontzeberri\nHasiera/IKUS-ENTZUN/“Bazen behin uharte bat” euskarazko azpitituluekin\n“Bazen behin uharte bat” euskarazko azpitituluekin\nOstegunean, Tolosako Leidor aretoan, Ekozinemaldia jaialdi ibiltariaren baitan, Bazen behin uharte bat dokumentala euskarazko azpitituluekin ikusteko abagunea izango da, 19:45etan.\nZineuskadiren Zinema Euskaraz egitasmoaren bitartez euskaratu ahal izan den pelikula, ingurumenaren gaia ardatz duen eta Euskal Herriko hainbat aretotan ospatzen den Ekozinemaldia jaialdi ibiltariaren baitan izango da.\nOrdizian eta Beasainen ere aurkeztuko da dokumentalaren euskarazko bertsioa. Hala, martxoaren 20an Ordiziako Herri Antzokian arratsaldeko 20:30ean ikusi ahal izango da. Eta 28 eta 29an Beasaingo Usurbe Antzokian arratsaldeko 19:30ean emango dute.\nPelikulak Pazifikoko hego ekialdeko uharte txiki batean gertatzen den errealitate gordina deskribatzen du. Itsasoaren mailaren igoerak etxeak urpetu eta hondarra jaten duen bitartean, kulturalki bakana den komunitate honen bizitzari gogor eragiten diote klima aldaketaren ondorio suntsitzaileek. Eta hauxe da galdera: Zenbat denboraz bizi ahal izango dira uhartean?\nDokumentalak intimitate handiko eszenak lortzen ditu, non protagonistek beren beldurrak, barne gatazkak, bi aukeraren aurrean egiten duten bidaia pertsonala aitortzen duten.


Euskarari eusten, sarean - Bizkaiko Hitza\nEuskarari eusten, sarean\n2020, apirilak 24 Albisteak, Bidelagunak, Bizkaia, Gizartea 559\nEuskara eremu ez-formaletan praktikatzeko, Ezkerraldeko 600 pertsona inguru batzen dira Berbalagun egitasmoan. Orain arte tabernetan edo parkeetan egiten zituzten saioak, eta astean behin elkartzen ziren gai ezberdinak jorratzeko. Fisikoki elkarrekin egotea ezinezkoa den garai honetan, bideo deien bidez batzen hasi dira lehendik sortuta zeuden taldeak. Berbalagun taldera batu nahi duen edonorentzat ere saio irekiak egiten dituzte.\nFernando Landaburu Portugaleteko Berbalagun taldeen dinamizatzailea da; egoerara moldatu behar izan direla azaldu du. “Konfinamendua hasi eta berehala ekin genion bideo bidezko mintzaldiak egiteari. Oso azkar ikasi behar izan dugu denok plataforma berri batzuk erabiltzen”. Portugaleten ez ezik, eskualdeko eta Euskal Herri osoko hainbat Berbalagun taldek dinamika bera erabili dutela adierazi du.\n“Orain arte elkartzen ginen taldeak mantendu ditugu, eta konfinamendua hasi baino lehen geneuzkan ordutegiak errespetatzen saiatu gara”. Hala ere, Berbalagun taldean lehenengoz parte hartu nahi duen edonorentzat ere saio irekiak egiten dituzte, konpromisorik gabekoak eta maila guztietarako. “Telemintzodromoak deitu ditugu; taldera edonor sartu daiteke, eta gai ezberdinak lantzen ditugu”. Ostegunetan egiten dituzte, bi saio: 12:00etan eta 18:00etan. Orain arte erabili dituzten gaiak, besteak beste, hauek izan dira: konfinamenduan janaria prestatu eta kirola etxean. “Bi txandatan egiten dugu, jendearen ordutegira moldatzeko. Batzuek lanean jarraitzen dute, eta beste batzuek umeen zaintza antolatu behar dute. Batzuetan zaila da horrelako hitzorduak lotzea; ezinezkoa dirudien arren, jendea oso lanpetuta dago egun hauetan”.\nBideo deiak egitean kontuan hartu beharreko beste faktore bat teknologia berriak erabiltzeko gaitasuna da. Etxean Interneterako sarbidea edukitzeak edo plataforma berrien ezagutza menperatzeak asko baldintzatzen du mintzodromoaren kalitatea. “Alde horretatik mugatuta gaude, baina ahal dena egiten dugu”.\nBerbalagun egitasmoan, konfinamenduaren aurretik egiten zituzten hainbat egitasmo ere moldatu behar izan dituzte, eta egitarau oparoa eskainiko diete etxetik euskara praktikatu nahi dutenei. Hurrengo ekintza bideo lehiaketa bat izango da: Ezkerralde mailan antolatu dute, eta parte hartu nahi dutenek igandera arte, apirilaren 26ra arte daukate bideoak bidaltzeko aukera. “40 segundo berrogeialdian lehiaketan, 40 segundoko bideoak aurkeztu behar dira, eta berrogeialdia adierazi behar dute: umorea erabiliz, modu serioagoan… bakoitzak nahi duen moduan. Jada bideo batzuk heldu zaizkigu”.\nBideo lehiaketaren harira, bada Kolonbiatik ere parte hartu nahi izan duenik. “Pentsatzen dut Facebooken bidez heldu zitzaiola deialdia, eta oso bideo landua bidali zuen, baina erdaraz. Nik dena azaldu nion: tokiko lehiaketa bat dela, saria oso xumea izango dela, eta, nahi izanez gero, euskaraz bidali ahal duela. Bidalitakoa euskaratu nion, eta erantzuna jaso dut dagoeneko: bideoa euskaratuta”.\nBirusak#EzGaituMututuko dinamikaren barnean sartu dituzte ekintza hauek guztiak. Hasieran, apirilaren 12ra arte planteatu zuten; gero, apirilaren 26ra arte; baina konfinamenduak iraun bitartean dinamikarekin jarraitzeko asmoa daukate. “Gure helburua orain arte eramandako erritmoa mantentzea da, eta baita euskararen praktika bermatzea ere. Beste mota batzuetako ekintzak ere egiteko asmoa dugu, apur bat jarduera mantentzeko. Hitzaldiak, ikastaroak eta abar”.\nJendearen harrerarekin pozik agertu da Landaburu, baina onartu du gauza asko galtzen direla teknologia berriekin. “Hurbileko harremanek dituzten baliabide batzuk galtzen dira: keinuak, gorputz hizkuntza… Txandaka hitz egin behar da, elkar ez oztopatzeko. Argi dago aurrez aurrekoa dinamikoagoa dela, arinagoa. Artifizialagoa da era hau, baina, besterik ezean…”. Martxalagunak egitasmoa ere egiten zuten lehen, baina, logikoa den moduan, bertan behera geratu da egoera konpondu bitartean. “Orain arte egin ditugun Berbalagun egitasmoko saioak nahiko formalak eta serioak izan dira, tartean janaririk eta edaririk barik. Baina, hau luze doala ikusita, egunen batean hori ere proposa dezakegu”.


Diletante bat Zinemaldian — Eibar.ORG | Eibarko peoria\nHemen zaude: Hasiera / Blogak / Nire uste harroan / Diletante bat Zinemaldian\nDiletante bat Zinemaldian\nXabier Mendiguren 2004/09/15 15:51\nSustatu.com weblog kolektibo serioaren eta Egunen harian blog pertsonal honen arteko akordioaren ondorioz, Xabier Mendiguren Elizegi bietarako berri-emaile ibiliko da 2004ko Donostiako Zinemaldian.\nLotsa gutxi eta ausardia dexente behar du zinemarekin lotura zuzenik gabeko batek, bat-batean zinemaldi handi bateko kritikari bihurtzeko. Baina tira: zinemaldiko epaimahaiaren burua idazle ospetsu bat baldin bada, idazle apal batek izango du bere iritzitxoak emateko aukera, ezta?\nEzin konta ahala ordu emango nuen pelikulak ikusten, baina beti izan dut buru txarra eta interes gutxi zuzendari, titulu, aktore eta abarrekoak gogoan hartzeko. Beraz, kultura zinematografiko eskasa. Hobe dut aldez aurretik aitortzea, inor ohartu eta salaketan hasi baino lehen. Hala ere, produktu narratiboak epaitzeko gauza naizela esango nuke; ez dut besterik egiten nire eguneroko lanean; istorio bat hitzen edo irudien bitartez kontatzea ez da gauza bera baina.\nEgiteko honetan sartzekoa nintzela jakin zuenean, liburu batekin etorri zitzaidan lagun on bat: Rumores del cómplice (cinco maneras de ser crítico de cine), Rufo Caballerok idatzi eta Habanako Letras Cubanas argitaletxeak plazaratua. Sarreran printzipio-adierazpen moduko bat egiten du egileak, nik ere neure egiten dudana: "Ez dut ulertzen idazketa emoziotik kanpo, zeren bizitza, arrazoimena, antzuak eta hutsalak baitira, hunkipenaren bahetik eta graziatik pasatu ezean".\nBeranduxeago, berriz, beste aitorpen hau, are lasaiago utzi nauena: "Egia esanda, ez dut irakurtzen Fotogramas, Cinemanía edo antzekorik. Horretan beharko nukeen denbora biziari zukua ateratzen ematen dut, giza jokabideari begiratzen, eta gero zinemara jotzen dut bizitzaz hitz egiteko, garbi eta zintzo izatearen garrantziaz". "Garbi eta zintzo izate" hori elizkoi samarra egiten zaigu, baina tira. Gero alde batera utzi dut Rufo Caballeroren liburua, barkatuko ahal nau, pedante samarra iruditu baitzait, honelako pasartez betea: "La muerte como cosmos, como ideologema teleológico, como episteme revelador de otra vida que se cuece a un fuego más valioso".\nBueno: kontuak kontu, hemen izango nauzue datozen egunetan, filmak komentatzen batik bat, eta giroaren berri ere bai, ahal baldin badut.\nkontuz, Xabier, seguru Vargas Llosa eta Almodóvar hi bezalako perla fin bat beren lerro afrusetara erakartzen ahalegintzeko aukera ez dutela galduko, "plasta ya!"koen manifaren batean sartu nahiko haute ziurrenik, baina hik eutsiok buru argitasunari eta ea lortzen duan Woody Allenek "Gernikako arbola ta bere katua" jo eta gero klarinete pare bat izenpetzea Euskadiko Orkestraren Museoa apain dezaten


José Antonio Pagola - Homiliak: 2011/08/28 - Urteko 22. igandea (A)\n2011eko abustuaren 28a\n2011ko abustuaren 28a\nGalileako herrixkak zeharkatzen egin zuen Jesusek aldi bat. Han igaro zituen bere bizitzako unerik gozoenak. Jende xumea harriturik gelditu ohi zen Jainko onaz eta barkatzaileaz hots egiten zuen mezuarekin.Gaixoek eta ezinduek eskerrak ematen zizkioten Jainkoari beren sufrimenak sendatzeko eta arintzeko agertzen zuen ahalmenagatik. Alabaina, ez zen gelditu hainbeste maite zuten jende haien artean betiko.\nHonela argitu zien ikasleei bere erabakia: «Jerusalemera joan beharra dut», judu-erlijioaren erdigunean berean hots egin behar zuen Jainkoaren Berri Ona eta mundua zuzenago egiteko zuen egitasmoa. Arriskutsua zen. Bazekien «han asko sufritu beharko zuela». Buruzagi erlijiosoek eta tenpluko agintariek hil egingo zuten. Alabaina, Aitagan zuen bere konfiantza: «hirugarren egunean piztuko zuen».\nPedro asaldatu egin da entzun duenaren aurrean. Izugarria iruditzen zaio Jesus gurutzean josia ikustea. Mesias garailea soilik du buruan. Jesusi dena ondo atera behar zaio. Horregatik, alde batera hartu du Jesus eta aurpegiratu dio: «Ez dezala Jainkoak nahi, Jauna. Ezin gerta dakizuke horrelakorik».\nUste ez bezala erantzun dio orduan Jesusek. Pedro hau ezezagun eta arraro gertatu zaio. Ez da lehentxeago «Jainko biziaren Semetzat» aitortu duen hura. Oso arriskutsua da Pedro iradokitzen ari zaiona. Horregatik, indar biziz egin dio uko: «Zoaz nigandik, Satanas». Hitzez hitz testuak beste hau dio: «Jar zaitez nire ondoren». Har ezazu zeure ikasle-postua eta ikas ezazu niri nola jarraitu. Ez zaitez jar nire aurrean, beste guztiok Aitaren gogotik apartaraziz.\nGauzak oso argi utzi nahi ditu Jesusek. Jada ez dio deitzen Pedrori «harri», zeinen gainean eraiki nahi baitu bere Eliza; orain tupust eginarazten duen eta bidea oztopatzen dion «harri» deitu dio. Jada ez dio esaten esan duen hori Aitak agertua denik; ikusarazten dio Satanasengandik datorren planteamendua egin duela.\nBai, kristauen tentazio handia Pedro imitatzea da: Jesus handikiro «Jainko biziaren Semetzat» aitortu bai, baina ondoren gurutzea lepoan hartu gabe jarraitu nahi. Ezeri uko egin gabe eta inolako nekerik gabe bizi nahi Ebanjelioa. Jainkoaren erreinuaren eta hartako zuzentasunaren egitasmoan parte hartu nahi, pertsekuzioaren ukapena sentitu gabe. Jesusi jarraitu nahi diogu, baina hari gertatu zitzaiona guri gertatu gabe.\nEzinezkoa da hori. Arriskutsua da beti Jesusen urratsei jarraitzea. Haren ondoren ibiltzea erabakitzen duenak tiranduraz eta tirabiraz inguraturik bukatu du ia beti. Nekez izango du lasaitasunik. Bera bila ibili gabe, haren gurutzea lepoan duena gertatuko da. Alabaina, haren bakea ere izango du, baita haren maitasun nahastezina ere. Kristauok ezin ibili gara Jesusen aurretik, haren ondoren baizik.\n2011ko abustuaren 31a\nPEDROK ENTZUN BEHAR IZAN ZUENA\nJesus agertu izanak ezustea, mirespena eta gogo-berotasuna eragin zuen Galileako herrietan. Erabateko arrakasta espero zuten ikasleek. Jesusek, aldiz, Aitaren nahia zuen gogoan. Azkeneraino bete nahi zuen nahi hura.\nHorregatik, gainera zer zetorkion ikasleei argitzen hasi zen. Jerusalemera igotzea zuen bere asmo guztia, nahiz han «asko sufritu behar izango zuen», hain zuzen ere buruzagi erlijiosoen «eskutik». Jesusen heriotza Jainkoaren asmoetako zati zen, Jesusen jardueraren ezinbesteko ondorio. Baina Aitak piztu egingo zuen. Aita ez zen geldituko pasibo eta axolagabe.\nPedro matxinatu egin da Jesus gurutzean josia izango dela pentsatze hutsaren aurrean. Ez du ikusi nahi Jesus porrot eginik. Jesus garaile eta arrakastatsua bakarrik du amets. Horregatik, «aparte hartu du» Jesus, estu hartu du eta «errieta egin dio» esan berri duena ahaztu dezan: «Ez dezala Jainkoak nahi! Ez dakizuke horrelakorik gerta».\nOso bortitza da Jesusen erantzuna: «Ken nire begi-bistatik, Satanas». Ez du ikusi nahi Pedro bere begi aurrean, zeren «estropezu eragiten baitio», eragozpen du Pedro bere biderako. «Ez duzu pentsatzen Jainkoak bezala, gizakiek bezala baizik». Ez duzu pentsatzen gogoan bere seme-alaba guztien zoriona duen Aitak bezala, baizik gogoan beren ongizatea eta onura bakarrik duten gizakiek bezala pentsatzen duzu. Satanas haragi egina zara.\nAitaren errebelazioari xume-xume ireki zaionean, Jainko biziaren semetzat aitortu du Pedrok Jesus, eta bere Eliza eraikitzeko Jesusek aukeratu duen «Arroka» bihurtu da. Aldiz, giza onurari jarraituz, Jesus gurutzearen bidetik apartarazi nahi izan duenean, «Satanas tentatzaile» (!) bihurtu da.\nAdituek azpimarratzen dute, ezen Jesusek Pedrori hitzez hitz hau esan diola: «Jar zaitez (lerroan) nire ondoren, Satanas». Hori du bere lekua Pedrok. Jar zaitez jarraitzaile leial nire ondoren. Ez ezazu pentsa nire bizia desbideratzea, nire egitasmoa boterera eta garaipenera norabidetuz.\nJesus «Jainko biziaren Semetzat» aitortu, eta hari gurutzera bidean jarraitu nahi ez izatea «satanasen» jokabidea da. Gaur egungo Elizan Pedrok bezala jokatu nahi badugu, Jesusen ahotik hark entzun zuen gauza bera entzun beharko dugu geuk ere.


Kultur jarduerak – Kultura – Aisialdiko jarduerak – Abentura – Abentura-zentroa – Kirol jarduerak – Ihes gela – Txangoak – Ihes-gelak\nEUSKADIKO LANDA-INGURUNEKO LEHENENGO IHESGELA. GAIA : GIROA ETA KLIMA ALDAKETA\nXXIII. mendeko bizimodua gaur egun ezagutzen dugunaren oso bestelakoa da. Giza ekintza berekoiak, harroak eta geldiezinak, Lurra erabateko suntsipenaren aurreko egoerara eraman dute. Aldaketa klimatikoak hainbat hondamendi natural eragin ditu, eta horrek arriskuan jarri ditu espeziearen biziraupena eta Planetaren etorkizuna bera. Egoera horri buelta eman eta gure ingurua errespetatzen duen bizimodu bat berreskuratu ahal izango al duzu?\nc/ Goitialde 3 01206 Audikana ALAVA 01206 ARABA / ÁLAVA (Ikusi mapan)\nAstelehenetik igandero 09:30tik 22:00ra Aurretiko hitzordua: Bai


Gaiak: Entsaladilla errusiarra eta Txitxarroa bilbotar erara - Euskonews\n536 Zenbakia 2010-06-11 / 2010-06-18\nGaiak: Entsaladilla errusiarra eta Txitxarroa bilbotar erara\nAste honetan, honako errezetak eskaintzen dizkizugu, Gamarra Ostalaritza Eskolaren eskutik. Entsaladilla errusiarra. Argazkia: Gamarra Ostalaritza Eskola. Entsaladilla errusiarra\nPatatak Azenarioak Arrautzak Oliba berdeak Hegaluzea oliotan Ilarrak Tipuleta Maionesa Letxuga ezberdinak Frantses–porruak Pikilozko piperrak\n– Patatak osorik eta azalarekin egosi. Bestalde, arrautzak 12 minututan egosi. Azenarioak zuritu eta egosi. Ilarrak ingeles erara egosi. – Patatak hotz daudenean zuritu. Arrautzekin berdin egin. Patatak, arrautzak eta azenarioak dadotan zatitu. Tipuleta brunoise erara txikitu. Olibei hezurra kendu eta txikitu. – Letxugak garbitu. Frantses–porruak erdibitu. Piperrak zerrendatan zatitu. Hegaluzea papurtu. – Patatak, azenarioak, arrautzak, ilarrak, tipuleta, olibak eta hegaluze papurtua maionesarekin nahastu. – Plater batean letxugak jarri apaingarri gisa. Erdian entsaladilla jarri beirazko bol edo aro baten laguntzaz. Frantses–porru eta piperrekin dekoratu.\n* Brunoise: barazkia dado txikitan moztea . Juliana erara moztu behar da aurretik, eta hortik abiatuta, dadoak egin.\nTxitxarroa bilbotar erara panadera patatekin\nOsagaiak (4 anoatarako) Txitxarroa bilbotar erara. Argazkia: Gamarra Ostalaritza Eskola.\n4 txitxarro Berakatza 1/2 oliba olio 125zl ozpin 1 pipermin lehortua Perrexila 2 kg patata 2 kg kipula\n– Patatak zuritu eta 6 mm–tako xerratan, eta kipula Juliana erara moztu. Panadera patatak bi eratara egin daitezke: batetik, patata eta kipula, biak gordinik tartekatzean datza, ondoren olioarekin estali eta konfitatzeko. Bestetik, osagai bakoitza bere aldetik samurtzean datza, ondoren, nahastura plaka batean jarriz, gatza eta piperrautsa gehituz, ardo zuria eta hondo zuria gaineratuz, eta labean sartu aurretik gurin dadotxoak gehitu behar direlarik. – Arrainari dagokionez, tamainaren eta mozketa motaren arabera bi metodo erabil daitezke, plantxan edo labean prestatuta. Lehena, solomo garbi eta handientzat erabiltzen da, eta bigarrena, arrain txikientzat. – Aukeratutako teknika labean erretzea bada, gatzatu eta plakan panadera pataten gainean jarri, eta ateratzerakoan, bilbotar saltsa isuri gainetik. Aukeratua plantxa bada, platerean patata beroak arrainaren alboan jarriko dira eta ondoren, bilbotar saltsa gainetik botako zaio arrainari. – Bilbotar saltsarako, ontzi batean baratxuri xerratua jarri 1°tako oliba olioarekin. Sutara hurbildu eta bertan mantendu baratxuria igerian hasten den unera arte, bigun baina zuri gelditu behar da. Sutik kanpo, pipermin uztaitxoak, perrexil xehatua eta ozpina gehitu, dena nahastuz. Saltsa honetan ozpin proportzioa ongi jartzea garrantzizkoa da, olio litroko 250 gramo ozpin gehituz.\nElkarrizketa: Edurne Ibañez Huarte. (Moda diseinatzailea): Art&Fashion lehiaketarako, arrain-azalarekin egin nuen lan\nALVAREZ, David / EDDE, Takeyu\nGaiak: Ion Berrocal. Bertsolaria\nCORTADA, Nuria / DIAZ, Ilargi / RENEDO, Yaiza\nGaiak: Burdinibarra Institutua, gure iritzia\nALONSO, Samuel / GRANDE, Alexander / SEDANO, Joseba


2019ko ekainaren 18a, asteartea | Ordua Euskal Herrian 09:09:07\nKostata izan arren, 1937ko apirilaren 26 arratsaldean gertaturikoa arras argi dugu gaur egun historia orrialdeetan. Egun hartan, arratsaldeko 16:15etik aurrera, Gernikako zerua infernu bilakatu zuten Gasteiztik eta Burgostik gerturatutako Kondor Legioko hegazkin frankisten bonba, metraila eta suak. Heriotza eta suntsipena nagusitu zen eta historian lehenengo aldiz hiri batek bonbardaketa orokorra jasan zuen. Handik egun gutxira Herbert Southworthek idatzi zuen legez, “Gernikako izenak hiri hori erre zuten sugarrek baino gehiago erretzen zuen”.\nGernikako hondakinek oraindik kea haizeratzen zuten bitartean, itzaliko ez zen eztabaidaren sua piztu zen. Besteak beste, ordura arte izandako bonbardaketen marra tragikoa nabarmen gainditu zutelako. Jakina, gerraren hasieratik bertatik, frankistek hegazkinetatik bonbardaketa latzak burutu zituzten. Gerra hasi eta lau egunera, hain zuzen, Otxandion (Bizkaia) estreinako sarraskia egin zuten, 53 hildakorekin. Bidasoako gudaldian ere, Caproni hegazkin italiarrak eraginkorrak izan ziren frankisten oldarrak gauzatzeko. Eta Bizkaiaren aurkako erasoaldia abiatu zenean, Bilbok, Eibarrek, Elorriok eta bereziki Durangok pairatu zituzten bonbardaketek argi utzi zuten nazionalen estrategian jokabide hori izango zela ardatza.\nBaina Gernikaren aurka buruturikoan, besteetan izandako jarrera muturreraino eraman zuten nazionalek. Hiri horretan, salbuespen izan ziren suntsitu gabe geratutako etxeak, eta hildakoen kopurua, gaur egun zehaztu gabe jarraitzen duen arren, Durangon utzitakoarekin batera handienetakoa izan zen. Izan ere, bietan bonbardaketak hainbat saiotan egin ziren: Durangon hiru egunetan, eta Gernikan arratsalde batean, baina hiru ordu luzez eta hegazkinen joan-etorriekin. Hala, Tabira zaharra Gernikan gertaturikoaren aurrekari izan zen moduan, azken hau II Mundu Gerran gertatuko ziren triskantzen zerrendaren (Varsovia, Coventry, Leningrado, Oradour sur Glane, Dresde, Hiroshima, Nagasaki) aitzindari izan zen.\nGainera, arestian aipatutako bonbardaketa guneetan, jasandako erasoei buruzko txostenak, hildakoen nortasunak, hegazkinek erabilitako munizioa eta erasoen ezaugarriak biltzeko eta zabaltzeko aukera izan zuten bertakoek, frankistek leku horiek eskuratu baino lehen. Gernikan aldiz, bonbardatu eta hiru egunera frankistak suntsitu zuten hiriaren jaun eta jabe egin ziren eta triskantzari buruzko informazio zuzenaren kudeatzaileak beraiek izan ziren. Horrela, apirilaren 27an hasitako desinformazio ekimenari jarraipen zabala egin zioten euren aldeko kazetari eta publizistek. Lekukoek ikusitakoaren aurka, frankistek temakeriaz jarraitu zuten esaten Gernikako txikizioa gorri-separatistek edota dinamitari asturiarrek burutu zutela. Hori zela medio, Gernikaren hondakinen gainean gezur beltza erori zen etengabe. Iseka galanta, biktimak borrero bihurtzen zituena eta benetako suntsitzaileak ongigile askatzaile. Egoera hori larriagotu egin zen gerrak aurrera jo zuen neurrian. Izan ere, Bilboko galerarekin Gernikako bonbardaketaren oihartzuna erbestean indartu zen gehienbat. Europan –Frantzian bereziki– eta oraindik Errepublikanoen eskutan zeuden lurraldeetan, komunikabide askok Gernikan gertatutakoari buruz eman zuten informazio okerra zuzentzen saiatu zen Eusko Jaurlaritza, martxan zuen ordezkaritzarekin. Horretarako, Euzko Deya aldizkari hirueledunaz eta lurralde horietako kulturgile zenbaiten laguntzaz baliatu zen. Hala, hainbat intelektualek –haien artean gerra hasieran Francoren eta enparauen altxamenduaren aldeko jarrera erakutsi zuten batzuek– adierazpen kolektiboak burutu zituzten Gernikan gertaturiko sarraskia jakinarazteko. Testuinguru horretan kokatu ziren, zenbait hilabete beranduago, Ligue Internationale des Amis des Basques delakoa eta bere sustatzaileak.\nGuernicatik mundura Picassoren eskutik\nDena den, Gernikan izandako triskantza munduratzea ezusteko bidetik etorri zen, mendea hasi zenetik Parisen finkaturik zegoen Pablo Picassoren eskutik, hain zuzen ere. Bonbardaketa gertatu zenerako, margolari ospetsua Espainiako Gobernu Errepublikanoaren agindura lanean zebilen, urte horretan Parisen egin behar zuten Arte eta teknikak oraingo bizitzan izeneko nazioarteko erakusketako pabiloian koadro edo horma-irudi bat burutzeko. Urtarriletik zuen manatu hori eta konpromiso horri aurre egiteko ez omen zuen biderik asmatzen. Baina Gernikako bonbardaketaren berri izan zuenean, askatu zitzaion korapiloa. Maiatzaren 1ean, Parisen manifestariek langileen aldarrikapenak aireratzen eta Frantziako Gobernuak Espainiako Errepublikarekiko zeraman politika koldarra –gerran parte ez hartzearena alegia– salatzen zuten bitartean, Pablo Picassok Guernicaren lehen zirriborroa marraztu zuen Grands Augustinseko 7. ganbaran zuen lantokian. Songe et mensonge de Franco (Francoren amets eta gezurra) deituriko marrazkietan hainbat irudi iturri aurki daitezkeen arren, Guernican gerraren izuak era iraultzaile bezain zirraragarrian adierazi zituen, osagai eta moldaketa berrien bitartez.\nThérese Markovitch, Dora Maar izengoitiarekin ezaguna egin zen argazkilariak Picassoren lana urratsez urrats argazkitan hartu zuen, pabiloira eraman zuten arte. Horri esker eta Picassok berak egindako zirrimarra askoren bitartez, koadro erraldoi hori burutzeko artista andaluziarrak zertu zituen aldaerak antzeman daitezke. Behin-betiko emaitzak erabat bete zuen zegokion pabiloiko horma eta, batez ere, Gobernu Errepublikanoak nahi zuen helburu propagandistikoa. Trocaderoko eremuetan Palais Chailloten inguruan ireki zen nazioarteko erakusketan, Alemaniako eta SESBko pabiloiek aurrez aurre beraien ideologien seinaleak eskultura erraldoien bitartez aireratzen zituzten bitartean, Espainiakoan Picassoren lanak gerraren izuen berri eman zuen eta ordura arte euskaldunentzat bakarrik ezaguna zen Gernika mundu mailako ikur bihurtu zuen.\nOrduan abiatu ziren koadro horren inguruko irakurketak eta exegesiak, Picassok berak argitzen batere lagundu ez zituenak. Izan ere, gaur egun arte luzatu zaizkigu margo horren funts eta osagaien gaineko adierazpenak, sarritan arras desberdinak eta kontrajarriak suertatu direnak. Juan Larrea, Jose Mari Uzelai, Herschel Chipp, Josep Palau, Reinhold Hohl, Anthony Blunt, Gijs Van Hensbergen eta abar luze bat hurbildu dira Guernicara, orduko eta oraingo arte kritikari asko, bere ulerkera mamitzeko. Etengabeko arreta horrek agerian uzten du koadroak garaiko gizartean oihartzun handia eta hurrengo belaunaldien artean egundoko hunkipena lortu zituela.\nGernikan gertaturiko triskantzaren zeharkako testigantzarik eraginkorrena Picassorena bada ere, beste adierazpide batzuek indartu zuten Gernikan gertaturikoen oroimena. Halabeharrez, mugaz bestaldean, zabal zazu munduban frutuba leloarekin bat eginez Gernika erbesteratuen erreferentzi preziatuenetakoa bilakatu zen. Baldintza txarrenetan ere, Argelés sur Mer bezalako kontzentrazio zelaietan kasu, euskaldunak elkartzeko Gernikaren izena erabili zuten. Hesien artean zeuden gatibu euskaldunek euren esparru berezia prestatu zutenean, izendatzeko ez zuten zalantzarik izan eta “Gernika Berri” paratu zioten. Antzeko zerbait egin nahi izan zuten, hilabete batzuk geroxeago, Gursekora eraman zituztenean, baina hor agintari frantziarrek nolabaiteko auto-eraketa onetsi bazuten ere, ez zuten onartu horrelako izen deigarririk. Bigarren Mundu Gerran ere Girondeko eskualdeetan, zehazki Pointe de Graven batailoi bat osatu zutenean, borrokara hiri suntsituaren izenarekin joan ziren.\nGuda hori amaitutakoan, berriro ere Gernikako kimuak zabalduz joan ziren komunikabide eta kultur esparruan. 1945ean bertan, esate baterako, Donibane Lohitzunen euskal kultura zabaltzeko Gernika institutua jaio zen, erbestean zeudenen artean kulturgileen lanak suspertzeko. Baina II. Mundu Gerra amaitu osteko abagune itxaropentsuak gutxi iraun zuen, gerra hotza zela medio diktadura frankista ahuldu beharrean sendotzen hasi zelako. Hori zela eta, luze, oso luze joko zuen Gernikaren gaineko oroimena berreskuratzeak. Guernica koadroa erbesteratuen eta galtzaileen patuaren metafora bihurtu zen. 1939an Londresera eta New Yorkera egindako behin-behineko bidaia betiko leku bihurtu zen, azken hiri horretako MOMA (Museum of Modern Art) delakoan gelditu baitzen. Picassok koadro hori Espainiaratzeko jarritako baldintza bete ez zenez, hots erregimen errepublikanoa indarrean berriro izatea, diktadurak iraun zituen lau hamarkada luzeetan Atlantikoz bestaldean mantendu zen, erbesteratuen antzera. Bitartean, familia girotan aterpetu zen 1937ko apirilaren 26an gerraren ondorioz gertaturikoaren oroimena eta oihartzuna. Eskolan, kalean, erakundeetan, hedabideetan… frankistek luzaturiko bertsioek egia bakar eta ofizialaren indarra zuten arren, eremu pribatuetan benetan gertatukoaren berri izan zuten belaunaldi berriek.\nBikoiztasun berezi horrek 1960ko hamarkada arras aurreratua izan arte iraun zuen. Gerran suertatu ziren galtzaileen eta garaileen arteko desberdintasuna, orduan hasi zen deuseztatzen. 1962az geroztik, langileria eta erakunde klandestinoak berriro ausardiaz kalean agertzen hasi zirenean, gorpuztuz joan ziren agintean zegoen erregimen diktatorialaren aurkako mezuak, Gernikan gertaturikoa objektibotasun ildoetara eramaten zituztenak. Testuinguru horretan, Gernikak gerra aurretik eta gerra garaian izan zuen oihartzun sinbolikoa eta aldarrikapena berreskuratu zituen. Erbestetik ezkutuan ekartzen zituzten George Steeren, Hugh Thomasen, Pierre Brouéren eta Gabriel Jacksonen testigantza eta historia liburuak frankisten asmakizun eta gezurrak desegiten hasi ziren.\nBestalde, lehen masa mobilizazioak, auzi nazionala akuilu zutenak, berriro hasi ziren kaleratzen. Eta hor berriro egiten dugu topo Gernikarekin. Ez da kasualitatea, Francoren aroko lehen Aberri Eguna (1964koa) hiri horretan burutu izana. Gernika 1936ko Gerra aurretik euskal askatasunen eta autogobernuaren leku sinboliko esanguratsuenetakoa baldin bazen, gerran jasandako suntsipenarekin zentzu sinboliko hori biderkatu zitzaion. Horrela adierazi zuten, klandestinitateko oztopoak gaindituz, 1964ko martxoaren 29an burututako Aberri Egunera hurbildu ahal izan ziren milaka euskaldunek. Era berean, diktaduraren aurkako erakunde guztien adierazpide askotan Gernika ikur errepikatuenetakoa izatea ohiko bilakatuz joan zen, diktaduraren amaierarekin batera jakin-nahiaren eta egiaren nahiak eztanda egin zuen arte. Orduan, familia giroan eta lagun esparrutan, batez ere Southworth eta Vilarrek egindako lanei eta Gernikan bertan –1977an eta 1987an bereziki– sortutako herri ekimen batzuei esker jakina zena esparru guztietara zabaldu zen. Hamarkadetan zehar inposatutako gezurren gainetik, galtzaileen bertsioak, egiari lekua egiten zionak, argia eta oihartzuna izan zuen. Oraindik ikertzeko eta frogatzeko puntu batzuk gelditzen badira ere –biktimen kopuru eta ezaugarri zehatzak, frankisten eta Kondor Legiokoen arteko loturen zehaztasunak…– funtsean Gernikan 1937ko apirilaren 26an gertatu zena gaur goitik behera ezagutzen dugu. Hala ere, gai honen inguruan egin ziren ekimen guztietatik bada bat bete ez dena, Guernica koadroarekin zerikusi zuzena duena. 1981ean Suarezen gobernuaren aginduz Javier Tusellek egindako gestioei esker, koadroa MOMAtik Espainiara eraman zuten, nahiz eta erregimen errepublikanoa ez izan. Bere kokalekuari dagokionez, UCDko agintariek ez zuten zalantza izpirik izan: nahiz eta hiri desberdinek aldarrikatu, haien artean Gernikak, Madrilen kokatu zuten. Cason del Buen Retiro delakoan hasieran, bere izenarekin Errepublikanismoari iseka zuzena egiten dion Centro de Arte Reina Sofía delakoan beranduago. Hortik ez da mugitu eta dirudienez ez da mugituko. Izan ere, historian zehar gehien bidaiatu duen margoak orain ezin omen du keinu txiki baten adierazle ere izan. Guernica Gernikara eskatzen duten artista, intelektual eta alderdi politikoen itxi gabeko auzia da, euskal zauria ixteko ere baliogarri izan daitekeen tresna, 1937an Euskal Herriarekiko eta Espainiako Errepublikarekiko elkartasunaren ikurra izan zen bezala. Guernicak jatorria Gernikan izan zuen legez, hortxe bertan izan beharko luke behin-betiko kokalekua. Tusellen errana gureganatuz, orduan bai esan ahalko litzateke diktaduraren osteko trantsizioa amaitzear legokeela.\nKanal honetan artxibatua: Gernika 1937


Bederatzigarren eguna: Barakaldo\nKorrika 18ren bederatzigarren egunean Gilen ezagutu dugu Barakaldon. ETB3ko saio berezia: 9. eguna Korrikan 11 egun, 11 istorio : Barakaldo #KorrikaTxioka kontakizuna “#korrikatxioka”(r)i buruzko Txioak\n18. Korrikaren zortzigarren egunak Pili ezagutzeko aukera eman digu. ETB3ko saio berezia : 8. eguna Korrikan 11 egun, 11 istorio : Igorre #KorrikaTxioka kontakizuna “#korrikatxioka”(r)i buruzko Txioak\nZazpigarren egunean, Korrika 18k Bizkaira egin du salto eta bertan, Uruguaytik etorritako Gloria ezagutu dugu Elorrion. ETB3ko saio berezia : 7. eguna Korrikan 11 egun, 11 istorio : Elorrio #KorrikaTxioka kontakizuna “#korrikatxioka”(r)i buruzko Txioak\nAraba osoa zeharkatu du Korrikak bere seigarren egunean eta Gasteizen murgildu baino lehen Yolanda ezagutu dugu Agurainen. ETB3ko saio berezia : 6. eguna Korrika 11 egun, 11 istorio : Agurain #KorrikaTxioka kontakizuna “#korrikatxioka”(r)i buruzko Txioak


kataku ekintzak: 2018\nBlues Larunbata Katakun\n"J.A.C. (Jaime Alvarellos Correcher) nauzue. Abeslaria, gitarrista eta musika irakaslea naiz, Euskal Herriko goi mailako musika ikastegian, Musikenen, "Gitarra Jazz" espezialitatean titulatua. Musika beltza jotzen dut, batez ere blues, ragtime eta soul. Urte askotan zehar asko miresten ditudan musikariekin jotzeko plazerra eduki dut, hala nola J. A. Bátiz, Dani Lizarraga, Kike Arza, Alejandro Mingot, Iosu Izagirre, Iker Uriarte, Oskar Lakunza, Javier Ramos, Ludovic Bource, Simone Negrín, Xacobe Martínez, Pablo Castaño, Manolo Gutiérrez, Ramón Bermejo, Leire Telletxea, Nafarroako Orkestra Sinfonikoa, e. a.\nTolosandBlues Jaialdia, Cameros Blues Jaialdia, Burlata Blues Jaialdia, Udazkena Blues, Feito a Man (Compostelako Donejakua), Jazzaharrean (Gasteiz), Kultur (Nafarroa) bezalako jaialdietan jo izan dut eta baita Baluarte (Iruñea), Victoria Eugenia Antzokia (Donostia), Teatro Principal (Compostelako Donejakue) bezalako areto eta lokaletan ere."\nGaur laukotean izango dugu katakun baino aurrerapen gisa horra bakarka -ko bideotxo bat\nHemen bideo bat\nPiró Zaragozatik datorren bakarlariak folk akustiko progresiboa jorratzen du.\nGitarra akustikoa eta ahots arina. Abesti lasaiak, biluziak, laukiak eta aldi berean zerra baten hortzen intetsitate dinamikoarekin bultzatuak.\nIgande honetan Xabi San Sebastian musikari donostiarrak "Zuhaitzak ez du beldurrik" azken laneko abestiak aurkeztuko dizkigu Katakun bere taldeak lagunduta. Folk eta rock doinuak nahasten ditu bere musikan.\nLow Riders Txekiar errepublikar jatorria duen taldea da. Marek eta Michal (gitarra eta ahotsa) Europan zehar ibili izan dira jotzen baino gaur egun Zumaian bizi dire eta bertako musikariekin osatu dute taldea. Countrya eta rocka uztartzen dute gitarra, banjoa, ahots eta perkusioen bidez.\nOrtzegunean 19:30tan Katakun.\nImanol Ubedak bere ibilbidean saltutxoa eman eta\nbakarkako bere lehenengo proiektuarekin dator gurera\nbesapean diska eder bat duela.\nRukula vs M-ak\nLa Habanan grabatu du bere azken diska Audience talde Gernikarrak. 2002tik beti lanean eta bide berriak bilatzen aritu den taldea dugu hau. Musika eta hizkuntza ezberdinei ateak zabalduz, bertze behin ere pausu berri bat eman dute. Isla izeneko diska eskuetan dutela datoz Katakura. Musikari finak eta soinu zainduak entzuteko aukera paregabea guretzako.\nGezurra dirudi, baina urtebete igaro da ostatua berrireki genuenetik. Eta era berean, 'katakume' egitasmoa sortu genuenetik. Zuen kuota eta Auzolanei esker, Katakuk herriari egiten dion ekarpena oparoagoa izaten ari da. Bertaratzen den edonork eskaintza musikal eta kultural aberatsa aurki dezake. Eskerrak ematea gutti iruditzen zaigu, eta horregatik, KATAKUME EGUNA antolatzea erabaki dugu. Gorde ezazue Martxoaren 10a (Larunbata) zuen agendatan. Urte osoko ostatuko kontuei eta ekitaldiei errepasoa emanen diogu eguerdian. Bazkari eder baten ondoren, atsaldea kantuan igaroko dugu eta arratsin INOREN ERO NI taldearen kontzertua izanen da. Eta bukatzeko, DJ TOROROk amaiera ederra emango dio egunari.\nPelaxek kontzertu ederra eman zuen\nOtsailaren 9an. Taldea bere onenean\ndagoela argi utzi zuten. Hurrengoaren\nzain... bitartean... tori irudi batzuk!\nMilesker Amaia Oca, zure argazki\nhauek erakusten uzteagatik!\nOstiral honetako pintxopotea desberdina izango da Katakun. Ardo, pintxo eta zuritoen zaporeak toke berexia izango dute zalantzarik gabe, izan ere, 20:00tan zuzeneko musikak girotuko du ortziletako aperitifa. Bi talde izango ditugu taula gainean. Alde batetik Iñigo Muguruzaren "Hiru leike" proiektu berriaren aurkezpena entzungo dugu. Oraingoan formatu ttikiko aukera egin du Iñigok, bere gitarra eta Ane Odriozolaren ahotsaz osatzen da Hiru leike. Ane Odriozolak "Indidxabak" Irungo bere taldearekin ere joko du.\nGreziara bidaia katakun\nΗ παραδοσιακή ελληνική μουσική θα μας δώσει μια λαμπρή λάμψη αυτή την Κυριακή. Επίσης, η σαλάτα θα είναι στα ελληνικά για όσους φτάνουν λίγο πριν την έναρξη της συναυλίας και, φυσικά, για εκείνους που σκέφτονται να μεταφράσουν αυτό το κείμενο στη Βασκική.\nIgande honetan arratsaldeko 16:30tan Euskal Herriko mus txapelketako kanporaketa izango da katakun. Animatu!\nPiró Zaragozatik datorren bakarlariak folk akusti...\nIgande honetan Xabi San Sebastian mu...\nLa Habanan grabatu du bere azken diska Audience ta...\nGezurra dirudi, baina urtebete igaro da ostatua be...


Asier Bengoa Espainiaratu egin dute, zigorra betetzeko\nIgandean utziko dute aske Julen Ibarrola, zigor osoa beteta\nAmurrioko (Araba) gaztetxean egingo diote lehen harrera , eta 13:00etan herriko kioskora hurbiltzeko deia egin dute. Urtebetera zigortu zuten errotuladorearekin pintaketa bat egiteagatik.\nOrain Baik ohartarazi du auzitara joko duela kaleratzeei uko eginez gero\nAhal Dugu-ko hiru parlamentariak kaleratuz gero berriz hartzeko prest direla azaldu du Cousok. Mahaiak beste txosten juridiko bat eskatu du\nEAJ «bahitu» nahi izatea egotzi dio Ortuzarrek EH Bilduri\nOtegik Jaurlaritzari eskatu dio oposizioarekin hitz egin dezala; Ortuzarren «gorreria» kritikatu du Ahal Dugu-k


Enpresa ingelesa idazteko baliabideak\nHizkuntzak Enpresa ingelesa\nKomunikazio idatzia oso garrantzitsua da lanean. Enpresen idazkiak askotan aurreikuspen zehatzak jarraitzen ditu Esate baterako, enpresa ingelesez espero ohi diren esaldi estandar asko daude, ingelesez egunero erabiltzen ez direnak.\nMesedez aurkitu erantsita ...\nJakinarazi nahi dizugu ...\nArretaz etorri da ...\nBeste erronka bat da enpresa-idazkiak egiturako formula zehatzak jarraitzen dituela.\nHartu curriculuma, esate baterako, erabiltzen duzun idazketa-estiloa, zure ibilbidean edo hezkuntzan nabarmentzen dituzun puntuak eta begirada eta sentimendu orokorrek oso garrantzitsua izan dezakete lan bat eskaini edo ez.\nEnpresen idazkian ohikoak diren dokumentuak ere badira. Horien artean, bulego-oharrak, e-mailak eta txostenak. Enpresa idazkera dokumentuak ere estilo ezberdinak hartzen ditu, dokumentuak jasotzen dituztenen arabera. Enpresa idazkaritzari buruzko gida honek baliabide ugari eskaintzen ditu gunean.\nOinarrizko negozio gutunak\nBi artikulu horiek negozio gutunak idazteko esparru orokorra eskaintzen dute. Salaketak, egiturak, gutunen diseinua eta hizkuntza erabileraren gai espezifikoak zehazten dituzte. Azkenean ere badago\nEnpresa gutuna idazteko oinarriak - Enpresa gutuna idazteko oinarrizkoak ingelesezko ikasleentzat. Estetika estiloko galderak eta esaldi estandarrak negozio ingelesezko hizkuntzan erabiltzeko gida.\nNola idatzi negozio gutuna - Hau nola 'urrats gida azkar bat eskaintzen du oinarrizko negozio gutuna idazteko.\nEnpresa Letters Espezifikoak\nOinarrizko negozioen gutunak oinarri hartuta, negozio-gutun horiek enpresa-idazkera arruntetarako idatzitako gutunen adibide espezifikoak eskaintzen dituzte, esate baterako kontsultak egiteko, salmenten letrak, eskaera bat jarriz, eta abar.\nEnpresa gutuna motako ohiko hizkerak aurkitu ohi dira, baita ingelesezko ingelesezko korrespondentzia eredua ere.\nSalmenta egitea - Salmenta gutuna\nGaldetegi bat egitea\nKontu berriaren baldintzak eta baldintzak\nIdatzi gutun gutuna enplegua eskatzeko\nBulegoan egunero erabiltzen diren negozio-dokumentu estandarrak daude. Dokumentu hauek estandar eskemak jarraitzen dituzte. Adibide honetan xehetasun estruktural garrantzitsuak, txostenen eredua eta txostenaren eredua aurkezten dituzten dokumentu eta dokumentu adibide garrantzitsuak eskaintzen ditu.\nEnpresa Txostena idaztea\nOso garrantzitsua da negozio-dokumentu giltzarri horiek lanpostua eskatzeko orduan. Estalkia eta berrekiteko elkarrizketa prozesuan zehar lan eskaintza arrakastatsua lortzeko gakoa da.\nLan bat aurkitzea - Cover Letter bat idaztea\nAdibidea Cover Letter 1\nZure curriculuma idaztea\nNola zerrendatu grafikoak eta grafikoak ingelesez\n200 Leku paisajistiko funtsezko hitzak\nEnpresa gutuna idaztea: erreklamazioen letrak\nEnpresa mailako galderak\nEnpresa ingelesa - Orden bat jarri\nEnpresa-gutunak idazteko hiztegia\nLogistika Kudeaketako hiztegia\nIngelesez informazio teknologiarako\nEnpresen ingelesezko negozioak\nIrakasleentzako aholkuak Waterski-ra\nErdiko mugaren teoremaren garrantzia ulertzea\nGallaudet Unibertsitate Onarpen\nAisialdia, dut, eta uhartea: hitz arruntez nahasia\nNola aldatu zure Ford Mustang petrolioa\nZortzi Sopranoko solista\nMunduko playmakers onen hamar\nCajun Mardi Gras ospakizunak\nKaliforniako ikasleentzako Free Online Public Schoolsen zerrenda, K-12\nEspainiako 'As' gisa itzultzea


beñat • ZUZEU\nEskerrik asko, Markel! Handia zara!\nEskerrik asko, Markel! Handia zara! - 21:30ak ziren Athleticek berria zabaldu zuenean kazetarien pozerako: Markel Susaetak kontratua luzatzeko eskaintza baztertu eta ekainaren 30ean taldea utziko du ...\nDragoi bolen bidetik, energia burujabetza\nDragoi bolen bidetik, energia burujabetza / Dragoi bolen bidetik, energia burujabetza Kontzientzia ez da, normalean, egun batetik bestera bereganatzen dugun bertutea, ezta kontzientzia politikoa ...\nArte hilkorra Landako lakua non dagoen kokatzen jakingo duzue gehienok. Barrundiako udalerria dauka aldamenean; gertuago Ozaeta auzoa, eta itsatsita Otatzako dorretxea, edo dorretxe ohia, Gebarako ...\nVascofonoak eta vascofoboak\nVascofonoak eta vascofoboak Duela denbora dezente adiskide batek mesede bat eskatu zidan. Bere herriko lagun batzuk musika talde bat ari ziren sortzen, eta luzatu zidan gonbidapena zera izan zen, e...\nLanperna karrika, 13 Lanperna karrikako hamahirugarren zenbakian sentitu nintzen atzo une batez. Oso erraza egin zait betidanik komikiak irenstea, formatu irakurterraza eta bizia da. Gaztelaniaz F...\nBixamonak Biharamuna, ajea, bixamona, resaka... Inuit herriak 40 hitz baino gehiago omen dauzka elurrarentzako, elurraren egoeraren arabera. Ez dakit Euskal Herriaren luze eta zabalean zenbait hitz...\nGrabatzeagatik, kartzelara bidali nahi dute Iker Oiz iruñearra. Bartzelonako Can Vies zentro okupatura iritsiko naiz lapikoa zertxobait irabiatu ondoren. Estatu Batuak eta bere kuadrilla Irak aska...\nSOS Klasismoa!, oihukatu dut lau haizetara, eta lau haizeak gorraizearekin daudenez nire haizera hemen idaztea hautu onena dela deritzot. Zera esateko: arrazakeria baino gehiago, klasismoa dagoela m...


Ikusiak ditut dagoeneko, ortzemugarantz begiratu eta guganantz abiatzen Apokalipsiaren lau zaldunak. Lehena zaldi zuri baten gainean dator mundua konkistatzera su eta gar; bigarrena, zaldi gorrizta baten gainean, gerra zabaltzera dator; zaldi beltzaren gainean datorrenak, ostera, gosetea, txirotasuna eta miseria barreiatuko du gure planetan; eta zaldi horiaren gainean herio dager, sega luzea eskuan. Ez dakigunik edo ezagutzen ez dugunik bai? Mundua mundu denetik edota gizakia gizaki denetik ari dira zaldun horiek gure artean, Biblia-k itxura antropomorfikoa eman aurretik ere.\nHeriotza naturalean (?) pentsatzen dabiltzan horiek, bat-batean, beren onetik kanpo bukatuko dute, heriotza imminentearen aurrean. Lasai egoteko eskatzen digute agintariek (politikariek eta lurperatzaileek). Beste batzuek, ordea, neurriak hartzeko (medikuek eta histeria kolektiboan atsegin hartzen duten psikotikoek). Epidemia pandemia bilakatzeko arriskua ikusten omen dute aditu guztiek. Baina pandemiak bizitoki du gurean betidanik, mundu zabaleko zoko-moko orotan hedatuta, eta ez diogu erantzun histerikorik eman: gripea, HIES, beldurra, kolesterola, tentsioa, Ebola, minbizia, behi eroak, oilalokak…\nTeoria bat dago mahai gainean. Lur planetan populazio gehiegi bizi da. Soberakin da jende asko, planetak eztanda egingo ez badu. Ez dago egun ziorik mundu osoko gerra konbentzionala egiteko. Bada, sor dezagun laborategi gubernamental batean birus kaos-zale bat, hirurogei urtetik gorako lagunak baino hilko ez dituena. Pertsona ahulenak, herio hurkoago dutena bizi baino. Modu horretan, populazio mundialaren hazkundea eten egingo da, eta zelanbaiteko giza-oreka izango du lur planetak denbora ertainean. Izua, psikosia eta histerismoa globalizatu dira dagoeneko. Eta suizidio kolektiboak ikusiko ditugu nonahi, Azken Epaiketaren Eguna jada berton dugula argudiatuta. Norvegia eta Ipar Poloaren artean dagoen bunker menderaezin batean (Azken Epaiketaren Eguna du izen), badaezpada, mundu zabaleko haziak ari dira biltegiratzen, etor litekeen kataklismoaren ostean izango den basamortuari aurre egin ahal izateko.\nEz, ez da bromatarako auzia, jakina. Miseria, gosetea, gerra eta heriotza eguneroko ogia dira planeta honetan, hauek dira benetako pandemiak. Baina Edena ere arriskuan dago egun, beti egon da, eztul madarikatu batek eraman gaitzake eta zakutik hartzen, doministiku egin orduko.\nKanal hauetan artxibatua: Iritzia | Heriotza | Koronabirusa


Ramallah - Wikipedia, entziklopedia askea.\nRamallah udalerriaren ikuspegi orokorra. Irudi gehiago\nRamallah eta Al Bireh gobernazioa\nJerusalem, Al-Bireh, Surda, Ramallah (en) , Beitunia (en) , Abu Qash (en) , Al-Mazra'a al-Qibliya (en) , Ein Qiniya (en) eta Rafat (en)\nTrondheim, Toluca de Lerdo, Lublin, Paris, Tolosa Okzitania, Épinay-sur-Seine, Bordele, Napoli, Città di Castello, San Fernando de Henares, Donostia, Bonn, Lieja, Hounslow, Amsterdam, Bogota, Buenos Aires, Porto Alegre, Santana do Livramento, Campo Grande, Aquidauana, Florida (en) , Muscatine, Mosku, Diyar Bakr (en) , Çankaya (en) , Johannesburg eta Rio de Janeiro\nRamallah (arabieraz رام اﷲ, euskaraz "Allahren gaina" edota "Jainkoaren gaina" esan nahi du, Ram: "gaina" eta Allah: "Jainkoa") Palestinako Zisjordania eremuan kokatzen den udalerria da, Jerusalem hiritik 15 kilometro ipar-ekialdera kokatzen delarik. Ramallah eta Al Bireh gobernazioan kokatzen da. Bere biztanleria 25.500 biztanletakoa da, halere inguruko auzoetako jendea barne hartuz 60.000 biztanleko kopurura igotzen da.\nRamallah hiriko webgune ofiziala (Arabieraz)\nXVI. mendea sortutako lekuak\nOrriaren azken aldaketa: 22 abendua 2021, 11:29.